Бахтли оила қуриш сабабларидан бири… (совчилик масаласи) – oliymahad.uz\nБахтли оила қуриш сабабларидан бири… (совчилик масаласи)\nЯнги оила барпо қилишга илк қадам совчиликдан бошланади. Совчи – оила барпо қилишдек савобли ва масъулиятли ишни амалга оширувчидир. Шу боисдан совчилик мобайнида икки тараф нималарга эътибор қилиши кераклиги борасида динимиз кўрсатмаларига назар соламиз.\nСовчилик – ёш йигитни ёки қизни никоҳлаш учун бир хонадонга бориш демакдир. Совчилик фақат йигит тарафидан эмас, балки қиз тарафдан ҳам бўлиши мумкин.\nСовчиликнинг бу икки тури ҳам ўз навбатида икки қисмга бўлинади:\nникоҳланувчининг ўзи совчи бўлиши;\nсовчилик учун бошқа бировни вакил қилиши.\nБуларнинг ҳаммасини қўшиб айтадиган бўлсак, совчилик тўрт турга бўлинади.\nБиринчиси, йигитнинг ўзи совчи бўлиши. Бу ҳолат саҳобаи киромлар орасида ҳам, ундан кейин ҳам кўп бўлган. Халқимизда бу турдаги совчилик урф бўлмаса-да, баъзи ҳолларда эшитиб қоламиз. Бу турдаги совчиликка мисол қилиб Али карромаллоҳу важҳаҳунинг Фотима онамизга совчи қўйганликларини келтиришимиз мумкин.\nИккинчиси, йигит совчилик учун бирор кишини вакил қилиши. Бу турдаги совчилик Расулуллоҳ соллаллоҳу алайҳи васаллам даврида ҳам ҳозир ҳам совчиликнинг энг оммабоп тури бўлгани боис бунга ортиқча изоҳ беришга ҳожат йўқ. Бироқ, шу ўринда бир жиҳатга эътибор қаратишимиз лозим. Совчиликнинг бу турига оид кўплаб ривоятлар мавжуд. Бу ривоятларнинг деярли барчасида вакил бўлган кишилар эркак киши бўлган. Шулардан Билол розияллоҳу анҳунинг ўз укаси номидан, Умар розияллоҳу анҳунинг фарзандлари номидан қилган совчиликлари машҳур. Уларнинг ҳеч қайсиси мол-дунё, келин-куёвнинг сарполари ҳақида оғиз ҳам очмаган. Шу боисдан ҳам аёллар ўрнига эркаклар совчилик қилса, янги оила барпо қилишдек савобли ишга ўзлари бош бўлса арзимас дунё матолари деб кўплаб оилалар бузилиб кетмас эди. Мана шундай қатъият, яхши ният, ихлос билан қурилган оилалардан Умар ибн Абдулазиздек одил инсонлар, Имом Бухорий, Имом Термизийдек забардаст олимлар дунёга келган бўлар эди.\nУчинчиси, қиз ёки аёлнинг ўзи совчи бўлиши. Динимизда совчиликнинг бу тури ҳам мавжуд. Бироқ, аёлларнинг шаънини улуғлаш учун бу совчилик деб эмас “таклиф” деб юритилгани ҳамда бизнинг урфимизда бу ҳолат деярли содир бўлмагани учун одамлар мумкин эмас деб ўйлаб қолишган. Бу турдаги совчиликка мисоллар жуда кўп. Хадича онамиз никоҳига олишлари учун ўзларини Расулуллоҳ соллаллоҳу алайҳи васалламга таклиф қилганликлари ҳам айни ҳақиқат. Аслида, никоҳ ўз умрини бирга ўтказиш учун солиҳ, одоб-ахлоқли, хушфеъл ва салоҳиятли жуфт топиш билан бўлади. Шу боисдан ҳам Хадича онамиз Расулуллоҳ соллаллоҳу алайҳи васалламдаги омонатдорлик, гўзал одоб-ахлоқни кўргани учун аёллигига ҳам, ёшининг катталигига ҳам қараб турмасдан ўзларини Расулуллоҳ соллаллоҳу алайҳи васалламга таклиф қилдилар. Натижада, бутун инсониятнинг саййида аёлларидан бирига айландилар. Қиёматгача одамлар яхши ном билан, муҳаббат билан, дуолар билан тилга оладиган инсонга айландилар.\nТўртинчиси, қиз ёки аёл номидан вакил кишининг совчи бўлиши. Совчиликнинг бу тури ҳам жуда машҳур. Аллоҳ таолонинг каломи шарифида ҳам совчиликнинг бу тури борасида қуйидагича оят мавжуд:\n(Шуайб алайҳиссалом) айтди: “Менга саккиз йил ишлаб беришинг бадалига мен сенга мана шу икки қизимдан бирини никоҳлаб бермоқчиман…” (Қасас сураси, 27–оят).\nОятда Шуайб алайҳиссалом Мусо алайҳиссаломга ўз қизларидан бирини таклиф қилгани келтирилмоқда. Бундай турдаги совчилик ҳам жуда машҳур. Умар розияллоҳу анҳу ва бошқа саҳобалар, қолаверса, кўплаб уламоларимиз ҳаётида ҳам ўз қизлари учун совчи бўлганини учратишимиз мумкин.\nСовчилик қандай турларга бўлинишини билиб олдик. Энди мумкин бўлган ва мумкин бўлмаган ҳолатларини мулоҳаза қилиб кўрсак.\nДинимизда бирор бир кишининг никоҳи (ёки унаштирув) остида бўлмаган, мусулмон ёки аҳли китоб аёлларга совчи қўйишга изн берилади.\nҚуйидаги ҳолатларда эса аёлларга совчи қўйиб бўлмайди:\n1 Бошқа бир мусулмоннинг аёли бўлса;\nАллоҳ таоло Ўз каломи шарифида шундай буюради:\n“… Яна, эрли хотинлар… (никоҳи ҳам ҳаром қилинди)…” (Нисо сураси, 24–оят).\nБошқа бировга унаштирилган бўлса;\nРасулуллоҳ соллаллоҳу алайҳи васаллам мусулмон киши бошқа бир мусулмон қўйган совчи устига совчи қўйишдан қайтарганлар. Икки совчининг бир вақтда келиб қолиши совчилик устига совчи қўйиш ҳисобланмайди.\nТалоқ иддасида ўтирган аёлга;\nБироқ, бунда бир жиҳатга эътибор қаратиш лозим. Агар аёл талоқ иддасида эмас, балки эри вафот этгани сабабли идда ўтирган бўлса, иддаси вақтида эркак киши унга уйланиш истаги борлиги ҳақида яқин қариндошлари орқали ишора қилиб қўйиши мумкин.\n“Мушрика аёлларни, то иймон келтирмагунларича никоҳингизга олманг…” (Бақара сураси, 221–оят).\nОта-боболаримиз муқаддас динимиз буйруқларини ўз ҳаётига дастурул-амал қилиб олганлар. Бунинг исботини ҳаётнинг турли соҳаларида кўришимиз мумкин. Хусусан, никоҳ борасида ота-боболаримиз диндор ва салоҳиятли бўлишга эътибор қаратганлар.\nҲар бир мусулмон киши ўз ҳаёт йўлида Расулуллоҳ соллаллоҳу алайҳи васаллам ва у зотнинг саҳобаи киромларини ўрнак қилиб олади. Совчилик борасида Расулуллоҳ соллаллоҳу алайҳи васаллам қандай йўл тутгани барчамиз учун айни муддао.\nШу сабабдан ҳам Али розияллоҳу анҳунинг Фотима онамизга совчи бўлгани воқеасини яна бир бор эсга оламиз.\nМусулмонлар ташвишлари кўпайиб кетганидан Фотима онамиз никоҳи тўғрисида унутилаёзди. Шу боисдан саҳобаи киромларнинг улуғлари Фотима онамиз ёшлари ўтиб бораётганидан хавотирга тушдилар. Абу Бакр Сиддиқ розияллоҳу анҳу, Умар розияллоҳу анҳу совчи қўйиб кўрдилар. Расулуллоҳ соллаллоҳу алайҳи васаллам рози бўлмадилар. Саҳобаи киромлар Али розияллоҳу анҳуга Расулуллоҳ соллаллоҳу алайҳи васалламнинг ҳузурларига бориб Фотима онамизни сўрашини тавсия қилдилар. Али розияллоҳу анҳу эса: “Абу Бакр ва Умардек кишиларга бермадилар-ку, менга қандай қилиб Фотимани беришлари мумкин”, дедилар. Саҳобийлар: “Фотима учун сендан ҳам муносиброқ бошқа бировни кўрмаяпмиз. Қолаверса, Расулуллоҳ соллаллоҳу алайҳи васаллам сени жуда яхши кўрадилар, албатта, сенга беради”, дедилар. Қиссани давомини Али розияллоҳу анҳу қуйидагича давом эттирадилар:\n“Расулуллоҳ соллаллоҳу алайҳи васалламга Фотимага уйланмоқчи эканим ҳақида айтишни ўйлаб юрдим. Кейин Расулуллоҳ соллаллоҳу алайҳи васалламнинг уйларига бориб, у зотнинг ҳузурларига кирдим. Дилимдаги ўйлаб юрган фикрлар ҳақида айтмоқчи бўлиб Расулуллоҳ соллаллоҳу алайҳи васалламнинг юзларига қарадим. Шунда у зотнинг салобатлари босиб, хижолатдан юзларим қизарди, тилимга бирор калима ҳам келмай қолди. Менда хижолат ва уятдан шундай ўзгариш бўлдики, бу фақатгина Аллоҳга аён. Жим туриб қолдим. Расулуллоҳ соллаллоҳу алайҳи васаллам табассум қилдилар-да, шундай дедилар: “Ҳой, Али, гўёки Фотимани (никоҳингга олмоқни) хоҳлаётганга ўхшайсан-а?!”. Мен: “Ҳа, эй Аллоҳнинг Расули”, дедим. У зот: “(Уйланиш учун) молинг борми?” дедилар”.\nҲолбуки, У зот соллаллоҳу алайҳи васаллам Али розияллоҳу анҳунинг бирор нарсаси йўқлигини билар эдилар. Али розияллоҳу анҳунинг қўй жунидан тўқилган бир кийими бўлиб, кечаси ўшанинг устида ухлар, кундузи эса устига ташлаб, ўраниб юрар эдилар. Расулуллоҳ соллаллоҳу алайҳи васаллам яна бир бор: “Бирор бир маблағинг борми?!” дедилар. Али розияллоҳу анҳу: “Ҳеч қандай мол-давлатим йўқ, эй, Аллоҳнинг Расули”, дедилар. Расулуллоҳ соллаллоҳу алайҳи васаллам: “Ўйлаб кўрчи!” дедилар. Али розияллоҳу анҳу: “Аллоҳга қасамки, менда на дирҳам бор ва на динор. Ҳатто хурмо ҳам, дон ҳам ва ё забиб ҳам йўқ”, деди. Расулуллоҳ соллаллоҳу алайҳи васаллам: “Яхшилаб ўйлаб кўр! Ҳеч қандай қурол-аслаҳанг ҳам йўқми?!” дедилар. Али розияллоҳу анҳу: “Икки дирҳамга ҳам етмайдиган совутим бор, мен уни жанг майдонида кийиб юраман”, дедилар. Расулуллоҳ соллаллоҳу алайҳи васаллам уни келтиришни буюрдилар. Али розияллоҳу анҳу чиқиб, хижолатомуз ҳолда уйга бордилар ва совутларини олиб, Расулуллоҳ соллаллоҳу алайҳи васалламнинг ҳузурларига қайтиб келдилар. Совутни У зотнинг олдиларига қўйдилар. Расулуллоҳ соллаллоҳу алайҳи васаллам: “Бу – Фотиманинг маҳридир. У (Фотима) рози бўлди. Сен ҳам уни қабул қилдингми, эй Али!” дедилар. Али розияллоҳу анҳу: “Қабул қилдим”, деди. Шундан Расулуллоҳ соллаллоҳу алайҳи васаллам: “Энди Фотима сенинг жуфти ҳалолингдир”, дедилар. Сўнгра Али розияллоҳу анҳу Фотима розияллоҳу анҳони олиб уйга бордилар. Расулуллоҳ соллаллоҳу алайҳи васаллам Алига: “Тўй дастурхони ёз”, деб буюрдилар. Али розияллоҳу анҳу: “Менинг ҳеч вақоим йўқ, ё Расулуллоҳ”, деди. Расулуллоҳ соллаллоҳу алайҳи васаллам: “Мўминлар оналарининг уйларига боринглар, бирор егулик сўранглар!”, дедилар. Расулуллоҳ соллаллоҳу алайҳи васалламнинг барча аёллари учун алоҳида-алоҳида хоналар қилинган эди. Агар Расулуллоҳ соллаллоҳу алайҳи васаллам уларнинг бирида ухламоқчи бўлиб ётсалар, хона кичкина ва торлигидан У зотнинг бошлари хонанинг иккинчи тарафига тегиб қолар эди. Саҳобаи киромлар Умму Салама розияллоҳу анҳунинг уйларига бордилар. У ердан бир қанча нон бўлаклари топишди. Оиша розияллоҳу анҳо ҳузурларига бордилар. Оиша онамиз: “Аллоҳга қасамки, менинг олдимда ҳеч бир егулик қолмаган”, дедилар. Зайнаб онамизнинг ҳузурларига бориб, у ердан забиб топдилар. Бошқа бир онамизнинг уйларидан сут топилди. Барча егуликлар тўплангач, Расулуллоҳ соллаллоҳу алайҳи васаллам: “Уларни менинг олдимга олиб келинглар, барака сўраб дуо қиламан”, дедилар. Сўнгра Али ва Фотималарнинг таомларига барака сўраб дуо қилдилар. Аллоҳнинг изни билан барча одамлар тўйдилар. Али ва Фотима розияллоҳу анҳумолар Аллоҳнинг зикри ила янги оилани барпо эта бошладилар.\nБу қисса ҳақида ортиқча мулоҳаза билдириб ўтирмаймиз. Буни ўқиган барча ўзига нима керак эканини хулоса қилиб олади.\nАллоҳ таоло барчамизга Расулуллоҳ соллаллоҳу алайҳи васалламнинг суннатларига мувофиқ, чиройли ҳаёт кечиришимизни насиб этсин.\n184900cookie-checkБахтли оила қуриш сабабларидан бири… (совчилик масаласи)no\nОлдингиМактуб: “Умматларга ўрнак Расулуллоҳ соллаллоҳу алайҳи васаллам”КейингиБАХТЛИ ИНСОН КИМ?


“Фарғоналик келинлар” еб битирган нефтни қайта ишлаш заводи 61 ёшда | Qalampir.uz\n“Фарғоналик келинлар” еб битирган нефтни қайта ишлаш заводи 61 ёшда\nТаҳлил\t27 Январь 18:30 14157\nПрезидент Сурғил нефть-газ лойиҳасида бир қиз 80 миллион доллар пора олганини айтди. У Каримова эмасми?\nМирзиёев таъбири билан Фарғоналик келинлар дабдала қилган Фарғона нефтни қайта ишлаш заводи 61 ёшни қаршилади.\nСобиқ совет иттифоқининг энг гуллаган ва қулоч ёзган даврида, 1959 йил 27 январь куни Фарғона нефтни қайта ишлаш заводи ташкил этилган. Шу куни Фарғона нефтни қайта ишлаш заводида биринчи бор нефтни бирламчи қайта ишлаш ЭЛОУ АВТ-1 турдаги технологик қурилмаси ишга туширилган.\nФарғона нефтни қайта ишлаш заводи нефть ва газ конденсатини қайта ишлашни барча технологик жараёнларини ўз ичига олган бўлиб, нефть хом ашёсини қайта ишлашни чуқурлаштириш, хом ашё ресурсларидан оқилона фойдаланган ҳолда сифатли нефть маҳсулотларини олиш, атроф-муҳитга, яьни экологияга зарар келтирмасдан чиқиндисиз ишлаб чиқариш йўлларини қўллаш жараёнларини ўз ичига олади.\nФарғона нефтни қайта ишлаш заводида айни вақтда 49 та технологик қурилмалар мавжуд, шунингдек, корхона тармоғида “Олтиариқ ёқилғи ишлаб чиқариш” корхонаси фаолият олиб бормоқда.\nҲозирги кунда Фарғона нефтни қайта ишлаш заводи ишлаб чиқариш бўйича лойиҳа қуввати 6 миллион 450 минг тоннани ташкил этади. Заводда 70 хилдан зиёд нефт маҳсулотлари ишлаб чиқарилмоқда. Булар турли русумдаги автомобиль бензинлари, керосин ёқилғилари, дизель ёқилғилари, сурков мойлари, нефть битумлари, нефть кокси, парафинлар, мазут, суюлтирилган газ ва бошқалар.\nНефтни қайта ишлашни чуқурлаштириш кўрсаткичи асосан иккиламчи қайта ишлаш жараёнларига боғлиқ бўлиб, Фарғона НҚИЗда бундай жараёнларга бензинни риформинглаш жараёни, мойларни гидротозалаш жараёни, дизель ёқилғисини гидротозалаш жараёни ва секин коксланиш жараёнлари киради. Ҳозирги кунда Фарғона НҚИЗда нефтни қайта ишлаш жараёнини чуқурлик даражаси 89-90 % ташкил қилади.\nЎзбекистон Республикаси Вазирлар Маҳкамасининг 1996 йил 12 ноябрдаги 397-сонли “Фарғона нефтни қайта ишлаш заводини қайта таъмирланиши тўғрисидаги” қарорига асосан заводда жаҳон стандартлари талабларига жавоб берадиган юқори сифатли нефть маҳсулотлари ишлаб чиқариш, меҳнат муҳофазаси ҳамда атроф-муҳит муҳофазасини яхшилаш мақсадида, умумий қиймати 178 млн. АҚШ долларини ташкил этган лойиҳа асосида реконструкция ишлари амалга оширилди. Реконструкция Япония давлатининг “Мицуи” ва “Тойо Инжиниринг” компаниялари билан ҳамкорликда олиб борилди. Йиллик ишлаб чиқариш қуввати 1 миллион 700 минг тонна бўлган, дизель ёқилғисини гидротозалаш (ГДС) янги технологик қурилмаси қуриб битказилди ва 1999 йил август ойида қурилма ишга туширилди. Ушбу қурилмани ишга қўйиш натижасида жаҳон стандартлари талаблари даражасида юқори сифатли дизель ёқилғиси хамда олий навли қадоқланган олтингугурт ишлаб чиқаришга эришилди.\nЗаводда кенг қамровли реконструкция ишлари амалга оширилиши натижасида эски қурилмалар қайта қурилиб, янги қурилмалар бунёдга келди. Ишлаб чиқариш технологиясида туб бурилиш ясалди, нефть маҳсулотлари сифатини яхшилаш билан уларнинг турлари кўпайди ва жаҳон бозорида ўз ўрнига эга бўлди. Бугун кунда дунёнинг 20 дан ортиқ давлатларга завод маҳсулотлари экспорт қилинмоқда.\nМой маҳсулотлари сифатини ва ишлаб чиқариш миқдорини ошириш ҳамда товар маҳсулотлари ассортиментини кўпайтириш мақсадида 2000 йили ЭЛОУ-АВТ-2,3 турдаги нефтни бирламчи қайта ишлаш технологик қурилмаларининг вакум блокларида, жисмонан ва маънан эскирган технологик жиҳозлари ўрнига замонавий технологик жиҳоз ва ускуналар ҳамда янги вакуум ҳосил қилиш тизимлари ўрнатилди.\nИшлаб чиқариш узлуксизлигини ҳамда атроф-муҳитни муҳофазасини таъминлаш мақсадида 1996 йилда янги, замонавий нефть ва нефть маҳсулотларини қуйиш ва тўкиш эстакадаси қурилиб, ишга туширилди.\nЗавод мутахассислари кучи билан модернизация ва замонавий технологияларни жорий этиш Дастури асосида, 2006 йилда йиллик ишлаб чиқариш қуввати 150 минг тонна бўлган газларни фракцияларга ажратиш технологик қурилмаси ишга туширилди. Натижада суюлтирилган маиший пропан-бутан газлари ишлаб чиқаришга эришилди. Бундан ташқари ушбу қурилмада 2012 йилда экстракция блоки қурилиб, ишга қўйилди ва йилига 2,0 минг тонна импорт ўрнини босувчи 95-98% концентрацияли техник толуол ишлаб чиқарилиши йўлга қўйилди.\nЧет эл инвесторларни жалб қилиш йўли билан “УЗ-ПРИСТА” ва “ФАРМОЙ” қўшма корхоналарини ташкил қилинди. Бу билан Республикани юқори сифатли мой маҳсулотлари билан таъминлаш ҳамда дунё бозорига чиқиш имконияти яратилди.\nЗаводда ИСО 9001 сифат менеджменти, ОHSАS 18001 меҳнат муҳофазаси, ИСO 14001 экология менеджменти ва ISO 50001 энергоменеджмент ҳалқаро стандартлари тадбиқ этилиб, ҳозирги кунда ихтисослашган тизими ишлаб чиқилди ва жорий қилинди.\nТизимда амалга оширилаётган ўзгаришлар бугунги кунда ўзининг ижобий натижаларини бермоқда.\nАвтомобиль транспортига нисбатан экологик қонунчилик талабларининг ошганлиги сабабли, “Фарғона НҚИЗ”МЧЖда Евро 4 ва 5 стандартига жавоб берадиган дизель ёқилғиси ҳамда автомобил бензинларини ишлаб чиқариш масаласи кўтарилди.\nПрезидент Шавкат Мирзиёев 2018 йил июнь ойида Фарғона вилоятига амалга оширган ташрифи вақтида вилоят фаоллари билан йиғилиш ўтказган ва вилоятдаги нефтни қайта ишлаш заводини кескин танқид қилганди.\nИжтимоий тармоқларда яшин тезлигида тарқалган бир ярим дақиқалик аудиоёзувда Шавкат Мирзиёев Бош вазирлик вақтида Фарғона нефтни қайта ишлаш заводи фаолиятига арашала олмаганини айтган.\n“27 йилда Фарғонада битта янги корхона пайдо бўлгани йўқ. Ўша эски ФНПЗни шундай таги билан металлоломга ташласак, бизга фойда бўлади. Бунда чиқаётган маҳсулот бир тийинга қиммат. Агар бу зўр ишлаганда... бу маҳсулотни ўша олдинги бу ердаги, кечирасизлару қўпол бўлсаям, каламушлар эгаллаб олмаганда эди... Бу заводни дабдала қилиб кетган ўша ФАРҒОНАЛИК КЕЛИНЛАР. (!) Қўпол бўлсаям. Ҳаммаларинг тушуняпсизлар ким тўғрисида айтганимни.\nМен ўзимга сўз берганман, бир оғиз ҳам буюк инсонларга ном келтирмасликка. Нимага десангиз, Шароф Рашидовичнинг ҳаёти мен учун жуда катта ўрнак бўлган. Ўзимизни ўзимиз кўмганмиз бир пайтлар. Мен бундан йироқман, ҳеч қачон бу нарса бўлмайди. Лекин у каламушлар қилган Фарғонани. Эгаллаган, ҳамма нарсани дабдала қилган. Буям ҳақиқат! Шу Фарғона ФНПЗни ҳам улар эгаллаган эди. Мен Бош вазир бўлиб аралашмаганман. Аралашганимда бу ерда ўтира олмасдим. Хиёнат қилган халққа нисбатан улар ҳаммаси бир бўлиб. Тўда бўлиб, тўда бўлиб хиёнат қилган. Биронта депутат ҳам, биронта... айтолмасдик. Нимага десангиз, айтиш мумкин эмасди. Униям бугун айтишим керак. Бировга ёқадими, ёқмайдими виждонимнинг олдида тозаман. Тўда ўғирлаган Фарғона вилоятини. Ким тўғрисида айтганимни мен ҳаммаларинг биласизлар. У замон тугади энди”.\nПрезидент бир неча бор ким ҳақида гапираётганини билишларини айтган бўлса ҳам, гап ким тўғрисида бораётганини аниқ очиқламаганди.\nМирзиёев нимага шаъма қилганди. Фарғона нефтни қайта ишлаш заводи кимга тегишли эди? Нега ўша вақтлар ҳеч ким миқ этмаган? Боиси нима? Кишида бу каби саволлар туғилиши табиий.\nМаълумотларга кўра, завод бир маҳаллар Татьяна Каримованинг жияни Акбар Абдуллаевга тегишли бўлган. Акбар Абдуллаев Татьяна Каримованинг опаси Тамара Собированинг ўғли.\nЎзбекистонда Гулнора Каримовага очилган жиноят ишидан кейин 2013 йилнинг октябрь ойида унинг жияни Акбар Абдуллаевга нисбатан Фарғона шаҳар прокуратураси томонидан Акбар Абдуллаевга 164- “Давлат мулкини талон-тарож қилиш” ҳамда 184- “Солиқлардан бош тортиш” моддалари бўйича жиноят иши очилган эди. Мазкур жиноят ишига Ўзбекистон Республикаси Бош прокуратураси томонидан Жиноят Кодексининг 210-моддаси, порахўрлик айби ҳам илова киритилган.\nАбдуллаевга қарши жиноят иши Фарғона нефтни қайта ишлаш заводидаги текширувлардан сўнг бошланган.\nУларнинг кўрсатмалари асосида Акбар Абдуллаев ҳам ҳибсга олиниб, кейинроқ қўйиб юборилган. Халқаро ОАВ қайд этишича, Абдуллаевнинг фаолияти бевосита ва билвосита Гулнора Каримованинг қаноти остида бўлган.\nДавлат раҳбари жорий йил 21 февраль куни нефть-газ ва кимё саноатини ривожлантириш масалалари бўйича ўтказилган йиғилишда Фарғона нефтни қайта ишлаш заводини инвесторларнинг ишончли бошқарувига бериш вазифасини қўйган эди. Шунга мувофиқ 10 апрелда “Фарғона нефтни қайта ишлаш заводини тўғридан-тўғри хорижий инвестицияларни жалб қилган ҳолда модернизация қилиш чора-тадбирлари тўғрисида” Президент қарори қабул қилинди.\nМазкур модернизация жараёни Индонезиянинг “РТ Trans Asia Resources” хорижий компанияси билан ҳамкорликда уч босқичда амалга оширилади. Компаниянинг соҳада катта тажрибаси, жаҳон бозорида ўз ўрни бор. Бу заводни хомашё билан барқарор таъминлаш, уни жаҳон стандартлари асосида қайта ишлаб, ички ва ташқи бозорларга етказиб беришга хизмат қилади. Келгусида етакчи халқаро компаниялардан иборат бўлган консорциум ташкил этиш режалаштирилган.\nФарғона нефтни қайта ишлаш заводи Фарғоналик келинлар\n02 Апрель 13:06 46570\n02 Апрель 16:02 40909\n02 Апрель 16:25 39489\n04 Апрель 18:05 30567\n04 Апрель 14:33 29374


26 ноябрь, 2020, 21:38\nТеглар:ФК Машъал | Суперлига | ФК Қизилқум\nҚийин вазият ортда қолди.\n“Пахтакор” кутилганидек муддатидан олдин яна чемпионликни расмийлаштирди. Шу тариқа, “шерлар” олдига қўйилган дастлабки вазифани уддалади. Олдинда эса уларни Кубок йўлидаги яна бир мақсад кутиб турибди. Бироқ ҳали чемпионат тугамаганлиги боис, воқеалар ривожидан олдинлаб кетмоқчи эмасмиз. Ахир ҳали Суперлигада бошқа ўринлар учун кураш кескин тус олган ва эътиборимизни шунга қаратсак адолатдан бўлади.\nТурнир жадвали – бу клубларнинг юзини акс эттириб берадиган ойна кабидир. Унга қараган чоғимизда ташвишли ҳолатдаги жамоалар бисёр эканлигига ҳам гувоҳ бўляпмиз. Чемпионат поёнига етишига иккита тур қолди ва бўлажак учрашувлар анча-мунча клубларнинг вазифасини қанчалик бажара олишини белгилаб беради. Масалан, иккинчи ва учинчи ўринлар учун кураш, шунингдек, Суперлигада қолиш илинжида тер тўкаётган жамоалар учун ҳам ҳаёт-мамот каби катта таъсирга эга бўлиб турибди. Шундай пайтда хаёлимизга бир фикр келди: қизиқ, жорий мавсумнинг шу ҳолатига қадар “Пахтакор”дан ташқари яна қайси клуб ўз олдига қўйилган вазифани муддатидан аввал бажариб бўлди? Тўғриси, бу саволни ўтган турда ўзимизга-ўзимиз бергандик, бироқ жавоби мавҳум эди. 24-турдан кейин эса вазият бироз ўзгарди. Гап шундаки, “Пахтакор”дан кейин “Машъал” билан “Қизилқум” клублари ҳам ўз олдига қўйилган вазифани муддатидан аввал бажарганлари маълум бўлди. Нега дейсизми? Буни албатта, батафсил тушунтиришга ҳаракат қиламиз.\nАввало, “Машъал” клубидан бошласак. Биласиз-а, муборакликлар ўтган йили про-лигада пешқадамликни ўзида сақлади ва бу йил илк бор Суперлигада иштирок этди. Гарчи илгари элитада кўп бор қатнашганига қарамай, олий лига номи Суперлигага ўзгартирилгач, “Машъал” биринчи марта унда қатнашди. Шу боис хоҳласак-хоҳламасак дебютант мақомини ўзида сақлаши тайин эди. Бундай клублар эса одатда кучлилар орасида жон сақлаб қолишни асосий вазифа қилиб қўяди. “Машъал” ҳам бундан мустасно эмасди. Таркибига қаранг, катта қисми маҳаллий ёшлардан ташкил топган. Фақат уларнинг қаторига бир қатор легионерларни қўшиб қўйишди. Бу эса жамоани яққол аутсайдерликдан муҳофаза қилиш учун ҳам керак эди.\nЎз навбатида, раҳбарият ҳамда мураббийлар штаби ҳам “Машъал”ни сақлаб қолиш асосий вазифа эканлигини таъкидлаб келдилар. Бу эса табиий ҳолат эди. Тўғри, мавсум давомида бу клуб бир бош баланд сакрашни ҳам хоҳлагандек кўринди ва мусобақа жадвалида юқори ўринларга кўтарилган пайтлари ҳам бўлди. Айниқса, сафарда жиддий рақиблар устидан қозонилган муҳим ғалабалар бошқаларни “Машъал”га ҳурмат билан ёндашишга мажбур этди. Лекин футболда барқарорлик ўта муҳим. Жамоага эса шу нарса етишмади.\nБунга клубдаги молиявий қийинчиликлар ҳам жиддий таъсир кўрсатмасдан қолмади. Маблағ танқислиги эса ўз навбатида натижаларда ҳам билина бошлади. Оқибатда, муборакликлар аста-секин қуйи поғоналарга яқинлашиб қолганди. Фақатгина бунга қадар тўплаган очколари эвазига “Бухоро”, “Андижон”, “Сурхон” каби жамоалардан тепада эди. “Машъал”нинг ўзида эса хавотир йўқ эмасди. Чунки назарий жиҳатдан пастки ўриндаги клубларда муборакликлардан ўтиб кетиш имконияти сақланиб турганди. Қачонки, “Навбаҳор” устидан қозонилган ишончли ғалабадан кейингина “Машъал” ўзини эркин ҳис қила бошлади. Чунки очколари сонини 23 тага етказиб Суперлигада қолиш вазифасини муддатидан олдин бажарди. Қизиғи, “Машъал” 10-ўринда ва 9-ўриндаги “Металлург”дан 10 очкога ортда. Бу дегани ушбу мавсумда муборакликлар минг уринмасин 10-поғонадан юқорига кўтарила олмайди. “Қизилқум” ҳисобида ҳам 23 очко бор ва балки иккала клуб энди, 10-ўрин учун курашар?!\n“Қизилқум” клуби мавсумни ёмон бошлади. Кетма-кет очко йўқотишлар ва мағлубиятлар туфайли навоийликлар охирги ўринларга тушиб қолганди. Бош мураббийликка Тачмурод Агамуродов олиб келинган бўлса ҳам вазият ўзгармади, қайтанга мағлубиятлар кўпайди. Ўйин сифати эса салбий кўринишда эди.\nХўш, “Қизилқум” қандай қилиб қийин вазиятдан чиқиб кета олди? Ёзги трансфер ойнаси 1 августдан очилганди. Бироқ карантин сабабли чемпионатимизда узилишлар рўй берди. Оқибатда биринчи давра баҳслари ҳали якунига етмаган бўлса ҳам олдиндан айтилганидек трансфер ойнаси ўз вақтида – 1 августдан очилди. Бундан эса “Қизилқум” анча илғор даражада фойдалана олди. Ҳамиджон Актамов яна бошқарувни қўлига олди ва таркибга Игнатий Нестеров, Ойбек Қиличев, Эркин Бойдуллаев, Жасур Азимов, Владислав Касминин, Иброҳим Томива каби футболчилар олиб келинди. Бу эса жамоа ўйинига ижобий ўзгариш бағишлади.\n18 август куни чемпионатнинг 10-турида “Бухоро”ни 1:0 ҳисобида мағлуб этган “Қизилқум”нинг бу жорий мавсумдаги биринчи ғалабасига айланди. Шундан кейин клуб гўёки қисқа фурсат ичида керакли очколарни тўплай бошлади. Буларнинг барчаси жамоадаги ўзгаришлар билан боғлиқ эди. Аммо иккинчи даврада жамоа бир қатор учрашувларда имкониятни бой берди. Буни эса қийин вазиятдан сўнг, бироз ўзига келиб, кейин яна бўшашгани билан изоҳлаш мумкин. Ўша мағлубиятлар гирдобига тушиб қолган пайтда “Қизилқум” қандай бўлмасин Суперлигада қолиш асосий вазифага айланганини улар яхши биларди. Натижада 24-турда Навоийда “Металлург” 1:0 ҳисобида таслим этилгачгина клубнинг расман Суперлигадан тушиб кетмаслиги аниқ бўлди. Аслида “Қизилқум”нинг лигада қолиши деярли аниқ ҳам эди. Бироқ воқеалар ривожи турли йўсинга ўзгариб кетиши ҳам ҳеч гап эмасди.\nНазарий жиҳатдан ўзини эркин ҳис қилмаётгани учун уларга албатта ғалаба зарур эди. Буни эса ўтган турда уддалашди. Тўғри, “Қизилқум”дагилар мавсум ўрталарига келиб бироз “жонлангач”, балки вазифалари ўзгаргандир. Ахир иштаҳа овқат пайтида келади, деган гап бор-ку. Лекин юқорида тўхталганимиздек, “Қизилқум” барқарор ўйинларини сақлаб қолиши қийин бўлди. Шунинг учун бироз пастки ўринлардаги жамоаларга яқинлашиб қолгандек эди. Мана, энди улар ҳам ўзларини “Машъал” сингари эркин ҳис қилмоқда. Аммо кўпи билан 10-ўринни банд этиши мумкин. Негаки, муборакликлар билан очкоси тенг ва иккита ўйинни ютган тақдирда ҳам 9-поғонага чиқа олмайди. Боя айтдик, ўртада 10 очколик тафовут бор!\nШундай қилиб, “Пахтакор”, “Машъал” ва “Қизилқум” клубларини бошқалардан ажратиб турган жиҳати маълум. Қолган иштирокчилар учун қолган иккита тур муҳим аҳамият касб этади. Айниқса, совринли ўринлар учун курашаётган “Насаф” билан АГМК ҳамда лигада қолиш мақсадида жон куйдираётган пастки қатордаги учта клубга ниҳоятда таъсири катта.\n"Қизилқум" ҳозирча икки нафар футболчи билан хайрлашди. Қишки йиғин Туркия ёки БААда ўтказилиши мумкин\nФутболчиларини сотишга тайёрланаётган "Машъал" трансферлардан қанча фойда кўрмоқчи? "Пахтакор"га кетган ўйинчиси яна қайтадими? Клуб бош директори нима дейди?


Шавкат Мирзиёев Ўзбекистон Қаҳрамони Иброҳим Ғофуров ҳамда қиблага қаратилган Навоий ҳайкали ҳақида гапирди - Hudud24.uz\nЯнгиликларМаҳаллийШавкат Мирзиёев Ўзбекистон Қаҳрамони Иброҳим Ғофуров ҳамда қиблага қаратилган Навоий ҳайкали ҳақида...\nШавкат Мирзиёев Ўзбекистон Қаҳрамони Иброҳим Ғофуров ҳамда қиблага қаратилган Навоий ҳайкали ҳақида гапирди\n11:38 / 30-08-2021\n“Мен “Бобурнома”ни кўп-кўп ўқишга, Бобурнинг ҳаёт йўлини ўрганишга ҳаракат қиламан. Биласизларми, Бобурда умуман ҳаловат бўлмаган. Унинг ҳаёт йўли машаққатлар ва курашларда ўтган, фақат меҳнат қилган. Иброҳим аканинг ҳам ҳаётида ҳаловати бўлмаган, умри меҳнатда ўтган. Ҳозирга адабиёт соҳасидаги барча ёзувчи ва шоирларимиз бу инсонни устоз дейди. Бу инсонга ҳалоллик ва поклик бўйича муносиб бўлишга ҳаракат қилади.\nОчиқ гап, мен Эркин Воҳидов ва Абдулла Орипов билан дўст эдим. Абдулла Орипов билан Зомин мактабини ташкил қилган эдик. Эркин Воҳидов билан эса кечалари ҳам гаплашардик. Эркин аканинг бир гаплари бўлар эди: агар ўзбек тилининг буюклигини билишни хоҳласанг, Иброҳимжондан сўраш керак, дерди. Севиб гапирардилар. Иброҳим ака адабиётимизнинг ана шундай забардаст намояндаси.\nИброҳим акага ўхшаган ҳалол инсонлар бизга ўрнак бўлиши керак. Ҳаётда, меҳнатда, умрда. Битта стол, ручка ва битта хона. Бошқа бирор нарсани бу инсон ўзи учун эп кўрмаган. Мана шундай инсон албатта Ўзбекистон Қаҳрамони бўлишига лойиқ.\nАдиблар хиёбони ташкил қилдик. Бу ҳам бежиз эмас. Ўзлигимизни англамоқчи бўлганлар шу хиёбонга келиб кўрсин, нурли бўлиб турган Навоий бобомизга қарасин. Нима учун Навоий бобомизни ҳам қиблага қаратиб, ўзгартирдим. Чунки буни тагида ҳам илоҳий куч бор”.


3 350 нафар бола 1-синфга борди\nБугун туманимиздаги умумтаълим мактабларига 3 350 нафар бола 1-синфга борди. Мактаб остонасига илк бор қадам қўйган ўқувчиларга 12 турдаги мактаб ўқув қуролларидан иборат Президент совғаси топширилди. Янги ўқув йилининг биринчи соати "Фидойинг бўлгаймиз сени, Ўзбекистон!" деган эзгу ғояни ўзида мужассам этган мустақиллик дарслари билан бошланди.\n– Мустақиллик ва хотира дарслари фан, таълим ва маданият ходимлари, зиёлилар, нуфузли давлат ва жамоат ташкилотлари вакиллари иштирокида ташкил этилаётганида ўзига хос маъно бор, – дейди туман халқ таълими муассасалари фаолиятини методик таъминлаш ва ташкил этиш бўлими мутахассиси Шавкат Турдиев. – Дарс мобайнида Мустақилликнинг йигирма олти йиллик тарихига бевосита гувоҳ бўлган кишилар билан эришилган ютуқларимиз хусусида қизиқарли суҳбатлар уюштирилади. Шундан сўнг Биринчи Президентимиз хотираси ёдга олинади.\nЎта мураккаб ва таҳликали шароитда Мустақиллик учун курашган, мамлакат тинчлиги, осойишталиги йўлида матонат ва фидойилик кўрсатган Ислом Каримовнинг ибратли ҳаёт йўли кўргазмали воситалар, видео, слайдлар ёрдамида очиб берилади.\nБундай дарслар умумтаълим мактабларининг 1-10-синфларида босқичма-босқич ўтилмоқда. Уларда 26 минг 275 нафар ўқувчи иштирок этиши кутиляпти.\n– 18-умумтаълим мактабида яратилган бугунги шароитлар ҳақида кўп бор эшитгандим, – дейди Шоира Гулмуродова. – Уларни ўз кўзим билан кўришни жуда хоҳлардим. Бугун биринчи синфга бораётган икки набирам – Далержон ва Зулфизарни ўзим етаклаб келдим. Президент совғаси олаётганида кўзимга ёш келди. Ҳар бир ўғил-қизимиз Президентимиз эътиборида экан. Синфхоналардаги шароитларни айтмайсизми? Менимча, бугун мактабга ҳар битта нуроний, ота-она келиши шарт. Улар ўз кўзи билан кўришсин. Бунақа имконият бизнинг давримизда йўқ эди. Набираларимизга насиб этганидан қувониш керак. Ота-оналар, биз кексалар фарзандларимизга бугунги дориламон кунларни шу мисоллар орқали тушунтирайлик.\nМустақиллик ва хотира дарслари шу йилнинг 6 сентябрга қадар давом этади. Ҳафта давомида ўқувчилар учун турли соҳа вакиллари билан "Тарихга назар", "Мустақиллик одимлари", "Таълим ва тарбия барча ютуқларимизнинг асосидир!" мавзуларида учрашув ва давра суҳбатларини ташкил этиш кўзда тутилган.


Қибрай тумани “Дадамуҳаммадҳожи Фирдавс” жомеъ масжиди\nМазкур масжид 1880 йилларда асли Фарғона вилоятидан бўлган Дадамуҳаммадҳожи томонидан қурилиб, Ёнариқ қишлоғи аҳолисига ҳадя қилинган. Шўролар даврида масжид биносидан аввал омборхона, кейинчалик Қурилиш колхози клуби, сўнгра хўжалик моллари дўкони сифатида фойдаланилган.\n1991 йилда масжид Ёнариқ қишлоғи мусулмонлари ихтиёрига қайтарилган. 1993 – 2000 йилларда масжид биноси бузилиб, қайтадан қурилган. Янги масжид қурилиш ишлари ҳашар йўли ва “Фирдавс” жамғармаси кўмаги билан олиб борилган.\n“Дадамуҳаммадҳожи Фирдавс” жомеъ масжиди ҳудуди 17 сотихни ташкил этади. Масжид биноси икки қисм хонақоҳ ва айвондан иборат. Хонақоҳ 17х8 метр, айвон эса 17х13 метр, баландлиги 5 метр ўлчамга эга.\nМасжид атрофида қабристон мавжуд эмас.


Ёшлар – КЕЛАЖАК БУНЁДКОPЛАPИ - AmuNews.uz - энг сўнгги янгиликлар\nЁшлар – КЕЛАЖАК БУНЁДКОPЛАPИ\nМен 2011 йилда олий ўқув юртини тугатиб келганимдан сўнг, 31-сонли мактабда тарих фани ўқитувчиси бўлиб иш бошладим. Ёшлар иттифоқи ташкил қилингач, 2017 йилда мактабнинг бошланғич ташкилоти етакчиси қилиб тайинландим.\nБу вазифа зиммамга янада каттароқ масъулият юклади. Чунки етакчи бўлиш кенг қамровли билим ва малакани талаб қилади. Шу сабабли фаолиятимни дастлаб ўз устимда ишлашдан бошлаб, изланишда давом этдим. Ёшларни ҳам янгиликлар яратишга, интилувчан бўлишга ундадим, турли йўналишларда уларнинг иқтидорларини юзага чиқаришга ҳаракат қилдим.\nТаълим муассасасида ўқувчиларнинг бўш вақтини мазмунли ташкиллаштириш, билимларини ошириш, инновацион ғоялар, лойиҳаларни ҳаётга татбиқ этиш мақсадида ва Президентимиз томонидан жорий қилинган 5 та ташаббус бўйича турли тўгараклар фаолияти ҳам йўлга қўйилди. Ҳозирги пайтда ҳафтанинг белгиланган кунлари ёшларга ўқув машғулотлари ўтказилиб борилади. Билим масканида “Заковат”, “Тарғиботчи китобхон ўқувчи” ҳамда “Китобхон” танловларини ўтказиш ҳам анъанага айланди.\nМактабда муҳим саналар муносабати билан ҳар йили иншолар, расмлар кўрик-танловлари, кўргазмалар ташкил қилинади. Бундан ташқари, “Оила – маҳалла – таълим муассасаси” ҳамкорлиги тизими намунали йўлга қўйилди. Ёшлар иттифоқи ташаббуси билан оламшумул ишлар амалга оширилди, десак муболаға бўлмайди. Кўплаб қобилиятли ёшлар аниқланди, истеъдодлар кашф қилинди. Қилинаётган ишлар эса эътироф этиб келинмоқда.\nЁшлар маънавиятини юксалтириш бўйича амалга оширилаётган қатор лойиҳаларимиз навқирон авлод вакилларини изланишга, ўз устида тинимсиз ишлашга, янги марраларни эгаллашга ундайди. Ёшларнинг турли йўналишларда эришаётган ютуқлари уларни ҳаётда янада олға қадам ташлашга ундайди. Улар онгу-шуури ва тафаккурига миллий истиқлол ғоясига садоқат, Ватан тақдирига дахлдорлик, эл-юртнинг эртаси учун масъулият туйғусини сингдириб бориш, янги марралар сари руҳлантириш эса биз етакчиларнинг зиммамиздаги масъулиятли вазифалардан бири ҳисобланади.\nОрзулар инсонни олға етаклайди. Эзгу орзуларим ва истакларим жуда кўп. Истиқлол берган чексиз имкониятлардан фойдаланиб, уларни рўёбга чиқаришга астойдил интиламан. Фурсатдан фойдаланиб, барча ўқитувчи ва мураббийларни касб байрамлари билан табриклайман!\nШаҳноза Хўжамуродова, 31-сонли мактаб


Huawei қийинчиликларга қарамай бизнесга оид юқори кўрсаткичлар ҳамда мижозлар ва жамият ривожи учун ҳисса қўшишга мойиллигини маълум қилди.\nHuawei 2020 йил сарҳисобларини эълон қилиб, ўтган йил учун башорат қилинган натижаларга эришганини билдирди. Компаниянинг бутунжаҳон савдо кўрсаткичи 891,4 млрд юан (136,7 млрд AҚШ доллари*) миқдорида бўлиб, бу ўтган йилдаги кўрсаткичга нисбатан 3,8% кўп демакдир, соф фойда эса 64,6 млрд юанни ташкил қилди, ўтган йилга нисбатан 3,2 % га кўп демакдир.\n2019 ва 2020 йилларда AҚШ санкциялари қўлланилишидан келиб чиқадиган операцион фаолият қийинчиликларига қарамай Huawei яна бир бор KPMG аудиторлик компаниясини таклиф қилиб, молиявий ҳисоботини мустақил ва холис текширишни сўради. KPMG ҳужжати – стандарт ўзгартирилмаган аудиторлик хулосаси деганидир. Вазиятлардан қатъий назар, биз ҳукуматларга, мижозларга, буюртмачиларга, ходимларга ва ҳамкорларга ўз фаолиятимиз кўрсаткичларини ошкор этишда давом этамиз.\n2020 йилда Huawei компаниясининг алоқа операторларига йўналтирилган бизнеси COVID-19 пандемияси шароитида 170 тадан ортиқ мамлакат ва минтақада 1500 тадан зиёд тармоқларнинг соз ишлашини таъминлаб, дунё бўйлаб телекоммуникацион тармоқ, онлайн таълим ва онлайн харид тизимларининг фаолиятини қўллаб-қувватлади. Мобил операторлар билан ҳамкорликда компания ҳар жиҳатдан мукаммал алоқа таассуротини тақдим этишга кўмаклашди. Кўплаб ташқи муассасалар жаҳоннинг йирик шаҳарларида ўтказган 5G тармоғидан фойдаланишга оид синовларга кўра, Huawei йўлга қўйган 5G технологиялари оператор тармоқларида фойдаланиш қулайлиги бўйича биринчи ўринга лойиқ кўрилди. Компания кўмир қазиб олиш, пўлат ишлаб чиқариш, бандаргоҳлар ва маҳсулот ишлаб чиқариш сингари 20 дан ортиқ саноат йўналишларидаги 5G тармоғига доир 3000 дан ортиқ инновацион лойиҳаларни амалга ошириш йўлида кўплаб мобил операторлар билан ҳам ишлади.\nЎтган йилда Huawei компаниясининг корпоратив бизнеси сценарийлар асосидаги инновацион ечимларни ишлаб чиқиш ҳамда “барчаники, барчадан ва барча учун” шиори остидаги рақамли экотизимни яратиш йўлида улкан ишларни амалга оширди. Пандемия даврида Huawei вирусга қарши курашда ўз унумдорлигини исботлаган техник тажриба ва ечимларни тақдим қилди. Шулардан бири сунъий интеллект кўмагида ишлайдиган HUAWEI CLOUD асосидаги диагностика ечими бўлиб, у жаҳондаги шифохоналарга тиббий инфратузилмага тушадиган юкламаларни камайтиришга ёрдам берди. Бундан ташқари, Huawei бошланғич ва ўрта мактабларда таълим оладиган 50 миллиондан ортиқ ўқувчилар учун булутли тизимда ишлайдиган ўқув платформаларини ишга тушириш мақсадида ҳамкорлар билан иш олиб борди.\nHarmonyOS операцион тизими Huawei Mobile Services (HMS) экотизимининг ишга туширилиши натижасида Huawei компаниясининг истеъмолчиларга йўналтирилган бизнеси “Seamless AI Life” стратегияси (“1 + 8 + N”) билан жадал равишда илгарилаб, ақлли офис, фитнес ва саломатлик, ақлли уй, осон саёҳат ва кўнгил очиш йўналишларига алоҳида эътибор қаратган ҳолда, истеъмолчиларга барча қурилмалар ва сценарийлар бўйлаб интеллектуал таассуротни тақдим этишга интилди.\n“Ўтган йили биз синовларга матонат билан дош бера олдик”, - деди Кен Ху, Huawei компаниясининг алмашинувчи раиси. “Биз ўз мижозларимиз учун салмоқли қиймат яратиш, пандемияга қарши курашиш, шунингдек, бутун дунё бўйлаб иқтисодиётни тиклаш ва ижтимоий тараққиётни қўллаб-қувватлаш мақсадида инновациялар яратишда давом этдик. Шу билан бирга, биз мазкур вазиятдан фаолиятимизни такомиллаштириш учун фойдаландик, бу эса ўз навбатида башоратларга мувофиқ бўлган кўрсаткичларга эришишга туртки берди. Aйни пайтда мураккаб бизнес муҳитга қарамасдан, биз бирорта давлат ёки минтақага боғланиб қолмаган, аксинча бунинг ўрнига маҳсулотларни узлуксиз етказиш учун халқаро ресурсларни жалб этувчи глобаллашган ва диверсификацияланган савдо занжирига қатъий амал қилишимизни яна қайта исботладик.\nБиз мижозларимиз билан яқиндан ишлашда давом этиб, ижтимоий тараққиёт, иқтисодий ўсиш ва барқарор ривожланишни қўллаб қувватлаймиз.\n2020 йил учун тузилган йиллик ҳисоботдаги барча молиявий кўрсаткичлар катта тўртликка кирувчи халқаро аудиторлик компанияси – KPMG томонидан текширилган. 2020 йил ҳисоботини мана бу иловадан юклаб олинг: huawei.com/en/annual-report/2020\n*- 1 АҚШ доллари 2020 йил 31 август ҳолатига кўра, 6.5198 юанга тенг.


«Далойил» ўқиётган Юсуфбек Ҳожи\nHome icon Бош саҳифа»Кутубхона»Мақолалар»«Далойил» ўқиётган Юсуфбек Ҳожи\nАбдулла Қодирий «Ўткан кунлар» романида Юсуфбек ҳожини айнан ҳожилиги эътибори билан юксак бир мақомга кўтариб қўйгандир. Бу қаҳрамон маиший-ижтимоий жиҳатдан ақл-заковати, фаҳм-фаросати, гўзал одоби, муомала-муносабати, қўйингки, барча-барча фазилатлари билан ажралиб туради. Бу нурюзли сиймо талъатидан таралган ёғду бутун роман борлиғига ойдинлик бағишлайди.\nЁзувчи Юсуфбек ҳожи мақомини маълум бир ишоралар, рамзлар воситасида юксакликка кўтаради. Уни бир ўринда чин дилдан Қуръон ва «Далойил» мутолаасига берилган киши сифатида тасвирлайди. Романинг бошқа бир саҳифаси — Кумушнинг кўзи ёриши арафасида ҳам ҳожи «хурсанд ва хафалиги номаълум қиёфади» «Далойил» ўқиб ўтиради. Бугунги маърифатли ўқувчи учун Қуръони каримнинг қандай китоблиги ёки мазмун-моҳиятини изоҳлаб беришга ҳожат йўқ. Бироқ Абдулла Қодирий асарларида тез-тез тилга олнадиган «Далойил» хусусида эса икки оғиз сўз жоиз.\nЎтган аср аввалида Қозон матбаахоналарида босилган ва юртимиз зиёлилари орасида машҳур бўлган «Далойил ул-хайрот» муаллифи МУҳаммад ибн Сулаймон Жазулий исмли кишидир. Китоб ёзилишининг қизиқ бир тарихи ва уни ўқиш шарти ҳамда одоблари бор. Биринчидан, комил бир машойихдан изн олиш лозим. Иккинчидан, уни ўқувчи киши ейиш-ичиш, савдо-сотиқ каби амалларда ҳаромдан ҳазар этиши керак. Учинчидан, ўзи ҳам, кийим-кечаги ҳам пок бўлиб, уни ўқишда хатога йўл қўймаслиги лозим. Тўртинчидан, тажвид (тўғри талаффуз) қоидаларига амал этиши ҳамда ўқилаётган дуо ва тасбеҳларнинг маъносини имкони борича билиши керак. Бизнингча, умуман шунга ўхшаш барча талабаларни Юсуфбек ҳожи комил бир инсон сифатида тўла-тўкис адо қилган. Акс ҳолда, дуолар, тасбеҳ ва салавотлардан таркиб топган «Далойил»ни ўқишга ҳожи жазм этмаган бўлар эди.\nАбдулла Қодирий бундай мўътабар китоблар қадр-қийматини яхши билган, албатта. Демак, китоб моҳияти ортидаги син-синоатни, умуммоҳиятни англаб олиш ўқувчи кўзи ўнгида «Далойил» ўқиётган Юсуфбек ҳожи сиймосини яна ҳам серфазилат, маънавий-руҳий дунёси янада бўртиб кўринишига сабаб бўлади.


Усмон розияллоҳу анҳу: Вилоятлар ва волийлар (6)\nBy Исмоил Муҳаммад Яъқуб on 03/06/2019 ТАРИХ УСМОН ХУЛАФОИ РОШИДИНЛАР\nБасра вилояти (давоми)\nУсмон розияллоҳу анҳу Басра вилояти бошдан кечираётган ана шундай беқарор ва чигал вазиятда уларнинг бошини қовуштира оладиган ва барча қўмондонларни ўзига бўйсундиришга қодир бўлган янги раҳбарни тайинлашга эришди. Натижада, душманлар қаршисида сафлар жипслашди. Қолаверса, бу билан айрим фитначи ва ғалаёнчи кимсаларнинг фитналарига алданиб қолган авом халқ тарафидан Абу Мусо Ашъарий розияллоҳу анҳунинг обрўси тўкилиши олди ҳам олинди.\nАбдуллоҳ ибн Омир волий бўлган пайт Басра вилоятида вазият анча оғир эди. Шунинг учун Усмон розияллоҳу анҳу вилоят бошқарувида туб ўзгаришлар қилишга мажбур бўлди. У зот Баҳрайн ҳамда Уммон минтақаларини ҳам Ибн Омирнинг Басрасига қўшиб берди ва бу билан унинг дуч келадиган қийинчиликлар қаршисида янада кучлироқ ҳокимият билан туришини кўзлади. Ушбу бирлашма бир томондан Абдуллоҳ ибн Омирнинг қудрати ва обрўйи юксалишига, бошқа тарафдан Басранинг нуфузи ошишига ҳам яхшигина таъсир ўтказди. Натижада, Басра барқарор исломий ўлкалардан бирига айланди, унга қабилаларнинг кўчиб келиши аввалгидан ҳам кўпайди. Шу билан бирга, хоҳ девон ишларида бўлсин, хоҳ бошқарув, иқтисод ва тинчликни сақлаш каби ишларда бўлсин, волийлик юки ҳам ортди.\nИбн Омир волийликка тайинланганидан кейин то Усмон розияллоҳу анҳунинг вафотига қадар бевосита Басра қўшинларига бош бўлиб, бир қанча шонли фатҳларни амалга оширди. Бу ҳақда Усмон розияллоҳу анҳу давридаги фатҳлар мавзусида тўла маълумот бериб ўтдик. Ибн Омирнинг даврида Басра ўзининг фатҳлари ва турли жабҳалардаги юксалишлари натижасида исломий вилоятлар орасида халифа Усмон розияллоҳу анҳунинг эътиборини ўзига қарата олган хос ўринга эга бўлди, ҳавас қилгудек бошқарув марказига айланди, бир қанча исломий минтақалар унинг идораси остида ҳаёт кечирди.\nИбн Омир зиммасидаги масъулият анча оғир бўлиб, Усмон розияллоҳу анҳу билан келишган ҳолда ўз вилоятига тобе бўлган минтақаларга амир тайинлаш ишига ҳам масъул эди. Ибн Омир волийликка келгач, бошқаруви остидаги ўлка ва минтақаларга, шу жумладан, энг муҳим минтақалар бўлмиш Уммон, Баҳрайн, Сижистон, Хуросон, Форс ва Аҳвазга амир ва қўмондонлар тайинлади. Маълум фойдаларни кўзлаб, у вақти-вақти билан амир ва ҳокимлар ўртасида ўрин алмаштиришларни амалга ошириб турди.\nШунингдек, унинг даврида Басра бойлиги ва сарф-харажати кўпайган байтулмоли билан ҳам машҳур эди. Умар розияллоҳу анҳу давридан унинг байтулмолига Зиёд ибн Абу Суфён масъул эди, у анҳорлар қазиш ва бошқа шу каби лойиҳаларга Ибн Омирнинг вакили сифатида бош-қош бўларди.\nИбн Омирнинг волийлик даврида унинг вилоятига қарашли бўлган Форс ўлкасида ҳижрий 30-35 йиллар оралиғида арабча битикли кумуш тангалар (дирҳамлар) зарб қилинди.\nИбн Омир Басрага келган илк кунларидан бошлаб ерли аҳоли билан тил топишди, уларнинг кўнгилларини ўзига мойил қилди. «Усмон уни ўзининг яқини бўлгани учун волий қилди», деган каби атрофида урчиган баъзи гап-сўзларга қарамай, Басра аҳли унга ишонди ва унинг атрофида жипслашди.\nХулоса сифатида айтиш мумкинки, Усмон розияллоҳу анҳу даврида икки киши – Абу Мусо Ашъарий ва Абдуллоҳ ибн Омир Басра волийси сифатида фаолият кўрсатди ва ҳар иккисининг Басра ҳамда унга тобе минтақалар назорати ва бошқарувида салмоқли ҳиссалари бўлди.\n «Ал-вилоя алал-булдон» (1/189).\n Солиҳ Ула, «Ат-танзиматул-ижтимоийя вал-иқтисодийя фил-Басра» 141-бет.\n «Ал-вилоя алал-булдон» (1/194).\n Видод Али Қаззоз, «Ад-дароҳим ал-исломия» (14-бет).\n «Ал-вилоя алал-булдон» (1/195).\nAvvalgi maqolaОхирзамон қирғинлари (12): Аҳли суннат уламолари охирзамон фитна ва қирғинлари ҳақидаги хабарларга муносабат билдиришда тутган йўли (2)\nKeyingi maqola Муслима аёлнинг бирламчи вазифалари (13)


НАМОЗНИ БУЗУВЧИ АМАЛЛАР - Mehrob.uz\nМақолалар access_time23-сентябр 2017, 15:26\nАллоҳ таолога ҳамду санолар бўлсинким, буюк алломалар юрти бўлмиш жаннатмакон…\nМақолалар access_time28-март 2019, 10:42\nҲасан Басрий айтади: «Кечаси туриб ўқилган намоздан ҳам савоби ортиқроқ…\nМақолалар access_time1-июль 2019, 22:03\n«Ақийдадан адашмайлик» мавзуси ғулувга кетишга қарши муносабат…\naccess_time7-январ, 20:08 visibility2700\nБир нечта амаллар борки, булар содир бўлиши билан намоз бузилади:\n1. Намознинг шартларидан бирини тарк қилиш. Мисол учун авратни беркитмаса ёки уч тасбеҳ айтиш миқдорича қибладан бошқа томонга юзланиб турса.\n2. Намознинг рукнларидан бирини тарк қилса. Мисол учун рукуъ ёки сажда қилмаса.\n3. Кетма-кет бир рукнда бир ҳаракатни уч маротаба такрорласа ёки намозга тегишли бўлмаган амални кўпайтириб юборса. (Намозда бир қўл билан бажариб бўлмайдиган, икки қўл муҳтож бўладиган амалларга амалу касир, яъни кўп амал, дейилади. Мисол учун салла ўрашлик, белбоғни боғлашлик, тўнни кийиш ёки ечиш ва ҳоказо. Мана шу каби кўп амални қилиш билан ҳам намоз бузилади. Aммо бир қўл билан бажарса бўладиган амални икки қўлда қилса ҳам, модомики, ўша амални бир рукнда уч бора қилмаса, кўп амал қилган ҳисобланмайди. Aслида намозга тайёргарлик қилинаётган вақтда унга халақит берадиган нарсаларнинг олдини олиб қўйиш керак. Инсончилик юзасидан эсдан чиқиб қолган бўлса, бошқаларнинг намозига халақит қилмаслик учун бунақа ишларни бажариш билан намоз бузилмайди. Бирор киши намозда турганида илон ёки чаённи ўлдириши ҳамда олдиндаги бўш жойни тўлдириши ҳам намозни бузмайди... -тарж.)\n4. Тўхтамасдан уч қадам юрса. Лекин олди саф очиқ бўлса, бир рукнда бир ёки икки қадам билан олдинни тўлдириш жоиз.\n5. Намозга тегишли бўлмаган сўзни хоҳ у тушунарли бўлсин, хоҳ тушунарсиз бўлсин, бир ёки икки ҳарф миқдорида талаффуз қилса.\n6. Рукуъ ва саждаси бор намозларда қаҳқаҳа билан кулса. Қаҳқаҳа деб ёнидаги одам эшитадиган даражадаги кулгига айтилади. Намоздаги бу кулги билан намозга қўшилиб, таҳорат ҳам бузилади.\n7. Узрсиз йўталса.\n8. Қуръонни бузиб ўқиса. Aгар Қуръоннинг маъноси қўпол бузилса, у намозни қайтариб ўқиш вожиб бўлади. Қўпол бузиш, дегани жаннат ўрнига дўзахни, мўмин ўрнига мушрикни, ҳидоят ўрнига залолатни ва шу каби аксларни қироат қилиб юборишга айтилади.\nМисол учун Зумар сурасининг 73-оятидаги "Парвардигорларидан қўрққан зотлар эса тўп-тўп ҳолда жаннатга ҳайдалдилар" ўрнига "жаҳаннамга ҳайдалдилар" жумласини айтиб қўйиб, шу ракатда ўша хатосини тўғриламасдан намозни адо этса, у намоз бузилган бўлади. Aммо ўша ракатнинг ўзида хатосини тўғриласа, намози дуруст бўлади.\n9. Намозда туриб озми-кўпми сув ичса ёки овқат еса.\n10. Сув йўқлиги учун таяммум қилиб намоз ўқиётган киши таҳорат қилиш учун етарли сувга қодир бўлиб қолса.\n11. Намоз ўқиётган чоғида маҳсига тортган масҳнинг муддати ўтиб кетса.\n12. Бомдод намозини ўқиётганда қуёш чиқиб кетса. Ийд намозини ўқиётганда қуёш заволга оғса. Жума намози ўқилаётганда аср вақти кириб қолса ҳам, шу ўқилаётган намозлар бузилади.\n(Демак, шу ҳолатларда қуёш найза бўйи кўтарилишини кутади ва қазо бўлган бомдодни ўқийди, қуёш заволга оғгач эса, ийд намозини тарк қилиб, пешин намозини ўқийди. Aср вақти кириб қолган бўлса, жума намозини бузиб, ўрнига қазо бўлган пешинни ўқийди... -тарж.)\n13. Намоз асносида ўзини билмай қоладиган даражада ҳушидан кетса. Бу ҳолатда намоз бузилиши билан бирга таҳорат ҳам синади. Ушбу масала юқорида ўтган эди.\n14. Битта намозда эркак киши билан аёл киши сафда баробар туриб қолса, аёлнинг намози бузилади. Aгар имом шу аёлга ўзининг имомлигини ният қилса, бу ўринда имомнинг ҳам намози бузилади, бу аёл хоҳ маҳрам бўлсин, хоҳ маҳрами бўлмасин, фарқи йўқ.\n15. Намозга тегишли бўлмаган сўз гапирса. Қасддан бир кишига салом берса ёки саломга алик олса, беузр инграб, камида икки ҳарфли овоз чиқарса, товуш чиқариб йиғласа ҳам, намоз бузилади, лекин йиғлаши охират ташвиши билан бўлса, зарари йўқ. Aкса уриб алҳамдулиллаҳ, деган кишига жавоб қайтарса, имомдан бошқанинг қироатини тўғриласа, намоздан ташқаридаги кишининг қироатини тўғрилаш учун айтган каломини қабул қилиб, унга эргашса ҳам, намоз бузилади. Яна гапга гарчи зикр билан бўлса ҳам, жавоб қайтарса, намоз ботил бўлади.\nМисол учун бир киши мағлуб бўлди, деса-ю, намозда турган киши унга жавобан алҳамдулиллаҳ, деса ёки "Бир мусулмон оламдан ўтибди", деса, унга жавобан "Инна лиллаҳи ва инна илайҳи рожиъун", деса ҳам, намоз бузилади. Мусҳафга қараб туриб намозда қироат қилса, нажосат устига сажда қилса, инсонлардан сўраладиган нарсани намоз ичида дуо қилиб сўраса ҳам, намоз бузилади.\n"Таҳорат ва Намоз" китобидан.\n«ДЎЗАХГА КИРМАЙ ҚОЛИШ АМАЛ ТУФАЙЛИ»


Пайғамбар алайҳиссаломнинг садоқатлари (ИККИ ОЛАМ САРВАРИ) — KUKALDOSH.UZ\n18.05.2019 / - Ислом тарихи, Мақолалар\nПайғамбар алайҳиссаломнинг садоқатлари (ИККИ ОЛАМ САРВАРИ)\nСадоқатли ва оқибатли кишилар доимо қадрланиб, эъзозлаб келинган. Бундай одамлар ҳар қандай давраларда йўқланади, ўринлари билинади. Оқибатли бўлиш шундай улуғ бир фазилатки, у билан сифатланган одамнинг бошқа камчилик ва нуқсонлари мана шу фазилат туфайли кўринмай кетади. Агар инсонда барча яхши хислатлар мужассам бўлса-ю, аммо у оқибатсиз бўлса, унинг айни шу камчилиги барча фазилатларига соя солиб туради. Оқибати йўқ одам бора-бора инсонлар назаридан қолади. Садоқати йўқлиги ва оқибатсизлиги сабаб яқин кишиларидан узоқлашади. Оқибатли кишини эса ҳамма яхши кўради, бундай одам яхши-ёмон кунларда доим эсга олинади.\nМукаррам ахлоқларнинг барчасини ўзларида мужассам қилган Пайғамбаримиз Муҳаммад Мустафо соллаллоҳу алайҳи васалламни бундай фазилатлардан айро ҳолда тасаввур қилиш асло мумкин эмас. Зеро, ўзларига кўплаб зулму дашномлар, азияту жафолар кўрсатган кишиларни ҳеч қандай жазосиз кечириб юборган Пайғамбаримиз алайҳиссаломдек олийҳиммат зотда оқибатдек улуғ фазилатнинг мавжуд бўлиши табиийдир. Пайғамбаримиз алайҳиссалом умрлари давомида барча қадрдонларига, яқин кишиларига гўзал оқибат кўрсатдилар. Жумладан, у зот соллаллоҳу алайҳи васаллам биринчи аёллари бўлмиш Хадича онамизни ниҳоятда яхши кўрардилар. У зот Хадича онамиз розияллоҳу анҳо вафот этганларида чуқур қайғуга ботдилар. Ҳатто суюкли завжалари вафот этган ўша йилни «Маҳзунлик йили» деб атадилар. Бундай қайғуга ботишлари бежиз эмас эди, албатта. Хадича онамиз Расулуллоҳ соллаллоҳу алайҳи васалламга жуда кўп хизматлар қилган эдилар. Ислом динининг ривожи йўлида молларини ҳам, жонларини ҳам аямаган эдилар. Пайғамбаримиз алайҳиссалом Хадича онамиз билан турмуш қурганларидан кейинги кунлардан бирида сут оналари Ҳалима Саъдийя келиб, Набий алайҳиссаломдан бироз моддий ёрдам беришларини сўрадилар. Бундан хабар топган Хадича онамиз Ҳалима онага бир туя ва қирқта қўй ҳадя қилдилар. Хадича онамизнинг вафотларидан кўп йиллар ўтгандан кейин ҳам Пайғамбар алайҳиссалом у кишини яхши хотиралар билан тез-тез эсга олардилар. Баъзида бу ҳолатдан Оиша онамиз бироз рашк ҳам қилардилар. Ҳатто бир куни: «Аллоҳ таоло сизга ундан яхшироғини бермадими?» дедилар. Пайғамбар алайҳиссалом бу гапдан ғазабланиб, «Йўқ, Аллоҳ таолога қасамки, Аллоҳ менга ундан яхшироғини берган эмас. Одамлар мени инкор қилганда у менга (биринчи бўлиб) иймон келтирди. Одамлар мени ёлғончига чиқарганда у менга ишонди. Одамлар мени кўп нарсадан маҳрум қилган пайтда у мол-мулки билан менга ғамхўрлик қилди. Аллоҳ таоло менга фақат шу аёлимдан фарзандлар ато этди», дедилар.\nПайғамбар алайҳиссаломга бирор ҳадя келтирилса, «Уни фалончининг уйига олиб боринглар, у Хадичанинг дугонаси эди, Хадичани яхши кўрарди», дер эдилар. Агар уйларида қўй сўйилса, ундан Хадича розияллоҳу анҳонинг дугоналарига ҳам юборардилар.\nБир аёл Пайғамбар соллаллоҳу алайҳи васалламнинг ҳузурларига кирганида уни хушмуомалалик билан кутиб олдилар, ҳол-аҳвол сўрадилар. Бир оздан сўнг аёл чиқиб кетди. Расулуллоҳ соллаллоҳу алайҳи васаллам унга алоҳида илтифот кўрсатганларининг сабабини изоҳлаб: «У аёл Хадича борлигида келиб турарди. Олдинги қадрдонларга гўзал муомала қилиш иймондандир», дедилар.\nПайғамбар алайҳиссалом эмизиш орқали қариндош бўлган яқинларига ҳам алоҳида гўзал муносабатда бўлганлар. Бир куни Набий алайҳиссаломнинг ҳузурларига сут оналари ҳамда у кишининг эри ва ўғли меҳмон бўлиб келишди. Жаноби Расулуллоҳ соллаллоҳу алайҳи васаллам уларни ўзгача ҳурмат билан ўринларидан туриб кутиб олиб, эгниларидаги чакмонни уларнинг остига тўшадилар. Эгниларидаги чакмонни ечиб, тўшаб беришлари ўша одамнинг қадр-қиммати жуда юксак эканини билдиради. Пайғамбар алайҳиссалом умрлари давомида саноқли кишиларгагина бу даражада илтифот кўрсатганлар.\nРасулуллоҳ соллаллоҳу алайҳи васалламни Ҳалима оналаридан олдин амакилари Абу Толибнинг жорияси Сувайба ҳам эмизган эди. Пайғамбар алайҳиссалом улғайиб, бундан хабар топгач, Сувайбага гўзал муомала қилдилар. Маккада яшаган даврларида доимо у кишининг ҳол-аҳволидан хабар олиб турар ва унга ғамхўрлик кўрсатардилар. Мадинага ҳижрат қилганларида ҳам Сувайба онанинг ҳолидан хабар олиб туришни эсдан чиқармадилар.\nҲавозин асирлари орасида Шаймо исмли аёл Расулуллоҳ соллаллоҳу алайҳи васалламнинг ҳузурларига келтирилди. Шунда Шаймо ўзининг Пайғамбар алайҳиссаломга эмикдош сингил бўлишини айтади. Набий алайҳиссалом унга ридоларини тўшаб бериб: «Хоҳласанг, ҳузуримизда иззат-икромда яшайсан. Бўлмаса, ўз қавмингга қайтишингга шароит яратиб бераман», дедилар. Шаймо ўз қавмига қайтишни танлади. У зот соллаллоҳу алайҳи васаллам унга кетишга рухсат бердилар.\nЖаноби Расулуллоҳ соллаллоҳу алайҳи васаллам яқинларига ана шундай меҳрибон эдилар. Шу билан бирга, бошқаларни ҳам яқинларига мурувватли, ғамхўр бўлишга чақирар, силаи раҳмнинг аҳамиятини бот-бот уқтирар эдилар. Пайғамбар алайҳиссалом ота-онага яхшилик қилиш, иззат-икром кўрсатиш ва эъзозлаш борасида ҳам кўпчиликка ибрат тимсоли бўлганлар.\n«Бир киши Расулуллоҳ соллаллоҳу алайҳи васалламдан жиҳодга бориш учун рухсат беришларини сўради. Расулуллоҳ соллаллоҳу алайҳи васаллам: «Ота-онанг ҳаётми?» деб сўрадилар. У: «Ҳа», деб жавоб берди. У зот: «Қайтгин-да, ота-онангдан сўра, агар рухсат беришса, жиҳод қилавер, агар рухсат беришмаса, уларга яхшилик қил», дедилар».\nПайғамбар алайҳиссалом саҳобаларга оламдан ўтиб кетган ота-оналарининг дўстларига ҳам яхши муносабатда бўлиш кераклиги, уларнинг ҳолидан хабар олиб туриш лозимлигини тушунтирардилар.\nАбу Бакр ибн Ҳазмдан, у киши Набий алайҳиссаломнинг бир саҳобаларидан ривоят қилади: «Расулуллоҳ соллаллоҳу алайҳи васаллам: «Дўстлик мерос қолдирилади», дедилар» (ота-она ким билан дўст бўлса, дўстлик алоқаларини сақласа, улар ўтгандан сўнг ана шу дўстлик алоқаси фарзандларга мерос бўлиб қолади. Фарзандлар мазкур меросни давом эттиришлари лозим бўлади).\nАбу Усайд розияллоҳу анҳудан ривоят қилинади: «Набий соллаллоҳу алайҳи васалламнинг ҳузурларида эдик. Бир одам: «Эй Аллоҳнинг Расули! Мен учун ота-онамга улар дунёдан ўтганларидан кейин уларга қилинадиган яхшилик қолдими?» деб сўради. «Ҳа! Тўрт иш қолди: уларнинг ҳаққига дуо қилиш, уларнинг ҳаққига истиғфор айтиш, уларнинг ваъдасига вафо қилиш, уларнинг дўстларини ва уларсиз силаи раҳм бўлмайдиган кишиларни икром қилиш», дедилар».\nЮқорида зикри келган ҳадислар Пайғамбар алайҳиссаломнинг шу мавзуда айтган ҳадислари олдида денгиздан бир томчи, холос. Бош мавзуимиз Пайғамбар алайҳиссаломнинг сийратлари бўлгани сабабли ота-она ва яқинларга силаи раҳм қилиш ҳақидаги сўзимизни мухтасар қилдик. Уламоларимиз Пайғамбар алайҳиссаломнинг ота-она ҳақида, силаи раҳм ҳақида айтган ҳадислари учун ўз китобларида катта-катта бобларни ажратганлар. Кўплаб уламолар айни шу мавзуда алоҳида китоблар ёзганлар. Кўпроқ ўқиб—ўрганган одам Пайғамбар алайҳиссаломнинг ота-онага яхшилик қилиш ва яқинларга мурувват кўрсатишга қанчалик кўп тарғиб қилганларини билиб олади, ул зотнинг сийратларини яхшироқ фаҳмлайди, натижада ул зоти бобаракотга бўлган муҳаббати янада ортиб бораверади.\n Ушбу ҳадиснинг асл матни икки «Саҳиҳ» китобда зикр қилинган. Пайғамбар алайҳиссаломнинг биргина Иброҳим исмли ўғиллари Мория исмли чўриларидан, қолган барча фарзандлари Хадича онамиздан бўлган. Пайғамбаримиз алайҳиссалом ушбу гапни ҳали ўғиллари Иброҳим туғилишидан аввал айтган бўлсалар керак. Валлоҳу аълам.\n Шайх Муҳаммад Содиқ Муҳаммад Юсуф. Одоблар хазинаси. I. –Б. 161.\n Шайх Муҳаммад Содиқ Муҳаммад Юсуф. Одоблар хазинаси. I. – Б. 150.\n“Расулуллоҳ соллаллоҳу алайҳи ва саллам қиёматда менга шафоатчи ва гувоҳ бўлсинлар, десангиз…” туркумидан 12- ҳадис


'Қирғизистонда рўмол ўраган қизлар мактабларга қўйилмаётир' - BBC News O'zbek\n'Қирғизистонда рўмол ўраган қизлар мактабларга қўйилмаётир'\nImage caption Қирғиз мактабларида ҳамма мактаб формасида келишлари кераклиги айтилмоқда\nҚирғизистондаги мусулмонлар ҳуқуқларини ҳимоя қилувчи "Мутакалим" ташкилотининг маълум қилишича, янги ўқув йилидан бошлаб рўмол ўраган қизлар мактабларга қўйилмаётгани бир юз элликта шикоят олган.\nТашкилот раҳбари Жамол Фронтбек Қизининг айтишича, макатбларда норасмий буйруққа биноан ҳамма ягона мактаб формасини кийишлари керак, аксинча қизлар таълим олишдан маҳрум этилмоқдалар.\nҚирғизистон Маориф вазирлиги ўз мавқиени мактабларда ижтимоий тенглик ғояларини тадбиқ этишга харакатлари билан изоҳламоқда. Биз "Мутакалим" ташкилоти раҳбари Жамол Фронтбек Қизини суҳбатга тортдик:\nЖамол Фронтбек Қизи: Ҳозирга қадар бир юз элликта шикоят олганмиз, лекин ҳали ҳануз шимолу жанбудан одамлар СМСлар йўллашаяпти. Уларга рўмол ўраган қизлар мактабларга қўйилмаётгани борасидаги шикоятларини ёзма шаклда жўнатишни тавсия этдик. Чунки, шунда бу ҳоллар ҳужжатлаштирилган ҳисобланади. Шикоятларни Бишкек, Ўш, Жаллалобод вилоятлари, Боткен ва Иссиқ кўлдан олаяпмиз.\nБи-би-си: Сиз Маориф вазирлигига қилганмисиз ва улардан қандай жавоб олдингиз?\nЖамол Фронтбек Қизи: Биз вазирлик қабулхонасига бир неча бор телефон қилдик. Бироқ, "вазир банд" деган жавобни олдик. Шундан сўнг мактуб йўлладик. Кўрайлик-чи, уларнинг жавоби қандай бўлади? Лекин, муаммо шундаки, улар жавоб қидириш билан овора бўлаётган бир пайтда рўмол ўраган қизлар мактабдан қолиб кетишмоқда. Улар бир ёки икки ой ҳам таълимдан мосуво қолишлари мумкин. Дарс қолдириш сабаби билан мактаблардан чиқариб юборишлари хавфи бор. Идорамизга келган ота-оналар йиғлаб, қизларимизнинг ҳуқуқлари поймол этилмоқда, энди нима қиламиз, дея биздан ёрдам сўрашади. Ва биз бугун баёнот билан чиқишга мажбур бўлдик.\nБи-би-си: Маориф вазирлиги нима сабабдан рўмол ўрашга таъқиқ қўйган бўлиши мумкин, сизнингча? Балки, умумий мактаб формасини киритиб, ижтимоий тенглик ғояларини мактабларда ҳам тадбиқ этилаётгандир?\nЖамол Фронтбек Қизи: Йўқ, мен бундай ўйламайман. Вазирлик мулозимлари ижтимоий тенгликни рўкач қилиб, ҳамма мактаб формасига кириши кераклигини айтмоқда. Аммо, 3-4 йил олдин бўлиб ўтган маҳкама жараёнида болалар ҳуқуқларини ҳимоя қилган ташкилотлар ютиб чиқишганди. Чунки, ўша пайтда мактаб формаси жуда юқори нархларда сотиларди. Бу ерда гап шундаки, ҳеч ким мактаб формасига қарши эмас, қизлар айнан ўша формани кийиб, бошларига рўмол ўрашади, холос. Бунда муаммо бўлмаслиги керак. Нима учун, вазирликдан нима учун бундай буйруқлар келаётганига келсак, Тўқмоқ ва Новқат туманларида яшовчи ота-оналар: "Мактаб директори: "сизларни яхши тушунаман, лекин нима қилай, акс ҳолда мен ўз лавозимимдан бўшатиламан", деганини айтишади. Вазирликда расмий таъқиқ бўлмаса ҳам, норасмий ҳолда қизларни мактабга қўйишмаяпти. "Агар дунёвий таълим олмоқчи бўлсанг, рўмолни еч, кўчага чиққанингдан кейин қайта ўрашинг мумкин", дейишаётган экан. "Ёки бориб мадрасада ўқи", деган жавоблар ҳам бўлган.\nБи-би-си: Бундай кампаниялар ўтмишда ҳам кузатилган, ҳозирда ташкилотингиз нималарга умид қилмоқда?\nЖамол Фронтбек Қизи: Агар икки кун ичида биз жавоб ололмасак, бутун мамалакат бўйлаб муслима аёллар ёрдамида иш ташлаш эълон қиламиз. Бундан олдин ҳам, 2008 йилда собиқ вазир Мусаев рўмол ўраб мактабга келмаслик юзасидан фармон чиқарганди. Ўшанда биз икки кун ичида норозилик сифатида етмиш беш минг имзо тўплашга қодир бўлганимиз. У эса, ярим соат ичида ўз фармонини бекор қилганди. Вазирлик бугунги вазиятдан ҳам сабоқ чиқаришига умид қиламиз.


Жиззах вилоят аҳолиси учун сайёр қабуллар ўтказилмоқда\nЎзбекистон Республикаси ИИВнинг 24.09.2020 йилдаги ва Тергов департаментининг 21.10.2020 йилдаги кўрсатма талаблари ижросини таъминлаш мақсадида. 2020 йилнинг 07 ноябрь куни Жиззах вилояти ИИБ бошлиғи ўринбосари подполковник М.А.Саттаров томонидан Жиззах вилояти Жиззах шаҳар “Жиззахлик маҳалласи” биносида Жиззах шаҳар аҳолиси иштирокида оммавий сайёр қабул ўтказилди.\nЎтказилган оммавий сайёр қабул жараёнида аҳоли билан тўғридан-тўғри мулоқот ўтказилиб, асосий эътибор уларни қийнаб келаётган долзарб муаммоларни аниқлаш ва бевосита жойида ижобий бартараф этишга қаратилди.\nОммавий сайёр қабулда Жиззах шаҳри аҳолисидан 8 нафар фуқародан мурожаатлар қабул қилинди, шулардан:\n- 1 нафар фуқаронинг сув қувурларини таъмирлаш масаласидаги мурожаати 3-сектор раҳбарига 2 кунлик муддатга ижро учун берилди;\n- 1 нафар фуқаронинг йўлни таъмирлаш масаласидаги мурожаат МФЙ раисига ижро учун топширилди, назоратга олинди;\nШунингдек, 3 нафар фуқароларнинг ногиронлик нафақасини расмийлаштириш, Ўзбекистон Республикаси фуқаролигини олиш, кам тайинланган оила бўлганлиги сабабли уйини таъмирлаш масаласидаги мурожаатлари ижрога қаратилиб, назоратга олинди;\n- 1 нафар яшаш уйининг кадастр ҳужжатларини тўғрилаш масаласидаги мурожаати бўйича ҳуқуқий тушунтиришлар берилди;\n- 2 нафар тергов ҳаракатларидан норозилик масаласидаги мурожаат ҳуқуқий тушунтиришлар берилиб, жойида қаноатлантирилди.\nЖиззах шаҳарда аҳоли билан ўтказилган оммавий сайёр қабул натижасига кўра, сектор раҳбарларига ўзларига бириктирилган ҳудудларга мутасадди ташкилотлар билан ҳамкорликда доимий равишда сайёр қабулларни ташкил этиб, аҳолини муаммоларини ўрганиш ва уларни ижобий ҳал этиш чораларини кўриш борасида тегишли топшириқ ҳамда кўрсатмалар берилди.


Мақолалар сана бўйича сараланган: Январ 2018\nЎтган ҳафта президент Ражаб Тойиб Эрдўғон Йозгат вилоятида бўлиб ўтган ҳукмрон партиянинг Конгрессида иштирок этаркан, Оиша Ирмак исмли қизча ҳақида эшитиб қолди. Қизалоқ Эрдўғонни кўришни орзу қилган, аммо ноқулай об-ҳақо шароити туфайли орзуси рўёбга чиқмаганидан хафа экан.\nКеча Саудия Арабистонининг йирик порт ва саноат шаҳри бўлмиш Жиддада қаттиқ шамол туриб, улкан тўлқинларни юзага келтирди.\nРоссияда бўлиб ўтадиган футбол бўйича жаҳон чемпионатига араб давлатларидан келадиган ишқибозлар учун Чеченистонда араб тилидаги саёҳатлар мажмуи тайёрланмоқда. Бу ҳақида ТАСС билан интервью пайти «Тур Экспо» номли республика туроператори директори Элина Батаева маълум қилди.\nЯкшанба куни исломофоблар Швеция пойтахтидаги масжидлардан бирига тажовуз қилди. Улар масжид эшигига ва деворларига нацистлар тимсоли (свастика)ни чизиб кетди.\nЯман ҳукумати мамлакат иқтисодиётини сақлаб қолгани учун Саудия Арабистонига миннатдорчилик билдирди. Эслатиб ўтамиз, аввалроқ Саудия Арабистони қирол Салмон ибн Абдулазизнинг буйруғига кўра Яман марказий банкига 2 миллиард доллар миқдорида депозит киритган.\nИроқ парламенти умумий сайловлар санасини эълон қилди\nИроқ парламенти мамлакатда 12 май куни умумий сайловлар ўтказилиши ҳақидаги қарорни кўпчилик овоз билан маъқуллади.\nАнхангелскда тарихий масжид очилади\n2 феврал куни Архангелск тарихий масжиди қайта таъмирлашдан сўнг иш бошлайди. Тантанали очилиш маросимида ҳудуд губернатори Игор Орлов, Архангелск мэри Игор Годзиш, шунингдек, Россия Федерацияси субъектлари раҳбарлари, дин арбоблари ва анъанавий динлар вакиллари келиши кутилмоқда.\nБолливуд юлдузлари Нетаняху билан учрашишни рад этишди\nҲинд кино юлдузлар Амир Хон, Салмон Хон ва Шохруҳ Хон ўтган ҳафта расмий ташриф билан Ҳиндистонда келган Исроил Бош вазири Бенямин Нетаняху билан учрашишдан бош тортди, деб хабар бермоқда trt.net.tr\n20 январь куни Саудия Арабистонида Қозоғистондаги фалокатда қурбон бўлган ўзбекистонликлар руҳи покига бағишлаб хатми Қуръон бағишланиб, дуолар қилинди. Бу ҳақда ЎМИ Матбуот хизмати хабар бермоқда.\nУэссек графиняси Софи, 7 ойлик мусулмон болани кўр бўлиб қолишдан қутқарди. Бу графинянинг Бангладешга хайрия сафари чоғи содир бўлди.


ОЛТИН КУЗНИНГ ОЛТИН ДАМЛАРИ - Ўзбекистон овози газетаси\nТабиатнинг ҳар бир фасли такрорланмас манзаралари, мўъжизалари билан завқли ва қадрли. Аммо кузнинг таровати ҳам, моҳияти ва масъулияти ҳам ўзгача, ота-боболаримиз ибораси билан айтганда, ғалвир сувдан кўтариладиган пайт, барака фасли.\nКузда нафақат қишлоқда яшайдиганларнинг, балки шаҳарликларнинг ҳам фикр-ёди пахта йиғим-теримида бўлади. Осмонда қора булут пайдо бўлиб, ёмғир томчиласа, шаҳарликлар ҳам пахтакорларни ўйлаб, безовта бўлиб қолишади. Имкони бор киши деҳқонларга ёрдам берсам, шу катта хирмонга ҳисса қўшсам, дейди.\nТаҳририятимиз жамоаси ҳам ўз ихтиёри билан ёрдамга отланди. Абдуманнон Нурматов раҳбарлик қилаётган «Низомиддин агро омад» фермер хўжалигининг 20 гектар майдонига пахта экилган экан, ҳозиргача режадаги ҳосилнинг ярми хирмонга топширилибди. Мўлжал — гектаридан 35 центнердан ҳосил олиш. Далаларда эса ҳосил мўл, чаноқлардан оқиб кетай деб турган оппоқ пахта теримчиларни интиқиб кутаётгандек...\nҲаммамиз иштиёқ билан теримга киришдик. Орадан бир соатча ўтгач, Ўзбекистон ёшлар иттифоқи Марказий Кенгаши вакиллари келиб қолишди. Улар энг илғор теримчиларга махсус совғалар борлигини эълон қилишди. Иш қизиб кетди, биринчи терим эмасми, ғўза чаноқларида ҳосил мўл эди. Фермер айтганидек, пахтани чаноғида қолдирмай теришга ҳаракат қилдик.\nПешинга яқин тарозига борганда, маълум бўлдики, «Ёшлигимда кўп пахта терганман», деб мақтанган йигитларимизни хотин-қизларимиз ортда қолдирибди... Тушлик пайтида бутун ҳашарчилар жамулжам бўлишди, ёшлар иттифоқи Марказий Кенгаши ва таҳририят ходимлари, яқин атрофдаги қишлоқлардан келган теримчилар билан қизиқарли суҳбатлар, турли мавзуларда фикрлашувлар ва шеърхонлик бўлди. Катта қозонда дамланган паловнинг мазаси оғизда қолди...\nТушдан сўнг қўшни қишлоқда пахта тераётган ёшлар билан учрашувга бордик. Улар иш билан вақтинча банд бўлмаган ёшлар бўлиб, Ўзбекистон ёшлар иттифоқи Марказий Кенгаши ташаббуси билан йиғим-теримга жалб этилган экан.\nУюшмаган ёшларни мавсумий меҳнат билан банд қилиш орқали уларни ижтимоий қўллаб-қувватлашга қаратилган лойиҳа асосида кўнгилли ёшлардан тузилган бу отрядлар учун турли маданий-маърифий тадбирлар ўтказиб борилаётгани ҳам ибратли ташаббус, албатта.\nУларнинг қайси бири билан суҳбатлашмайлик, кунлик терим ҳақи ҳар куни тўлаб борилаётгани, иссиқ овқат таъминоти кўнгилдагидек эканини эшитдик. Бунинг устига, илғор теримчиларга махсус совғалар бериб борилаяпти. «Ҳар куни қанчадан пахта тераяпсизлар?» деган саволга кимдир 80, кимдир 100 кг.дан тераётганини айтди.\n— Кўриб турибсиз, пахта кўп, фақат вақтида териб олиш керак, — дейди ёшлар иттифоқи Юқори Чирчиқ тумани раҳбари Бахтиёр Умаралиев. — Банд бўлмаган ёшлардан ташкил этилган отрядларга яратилган шарт-шароитлардан ҳар куни хабар олиб турибмиз...\nБу йил касб-ҳунар коллежини тугатган, аммо вақтинчалик ишсиз юрган қизлардан бир гуруҳини учратдик.\nСуҳбат орасида улардан пахта теримидан топилган маблағни нимага сарфламоқчи эканликларини сўрадик.\n— Бу йил ўқишга киролмадим, — дейди Ойсулув деган қиз. — Пахта мавсуми бошлангандан буён даладамиз, бизга меҳнат дафтарчаси ҳам очилган. Бундан хурсандмиз. Пахта теримидан топган пулимга китоб, ноутбук олмоқчиман. Институтга киришга тайёргарлик кўраман.\n«Ота-онам кекса, оиламиз бюджетига ёрдам қилмоқчиман», дейди қизлардан бири. «Мен кичкина бўлса-да, жой олиб, қишлоқда «Гўзаллик салони» очмоқчиман, дейди улардан яна бири.\nДавранинг бир четида турган 30-35 ёшлар атрофидаги аёл икки яшар ўғли ногиронлиги, боласини даволатишга пул йиғаётганини айтди. Бизга ҳамроҳлик қилаётган ёшлар иттифоқи Марказий Кенгаши ходими Гулчеҳра Аширматова унинг яшаш манзили ва бошқа керакли маълумотларни ёзиб олди, ёшлар иттифоқи томонидан уларга ёрдам берилишини айтди. Биз ҳам ёрдам беришга тайёрлигимизни билдирдик.\nЯна жамоамиз ёнига қайтдик, теримни давом эттирдик. Кечга яқин ким қанча терганини ҳисоб-китоб қилдик, мусаҳҳиҳлар бўлими мудири Мафтуна Мингбоева ҳаммадан кўп терибди — 57 кг. У ёшлар иттифоқи Марказий Кенгашининг мукофоти — мобиль телефони билан тақдирланди. Яна бир гуруҳ ходимларимизга ҳам совғалар топширилди.\nҲашардан қайтаётиб, ҳаммамизнинг кайфиятимиз баланд эди. Ҳашар баҳонаси билан кенг далада тоза ҳаводан тўйиб-тўйиб нафас олганимизданми, кўпларимиз болалигимизни эслаганимизданми, қишлоқ одамлари билан дилдан суҳбатлашганимизданми, мамлакатимиз пахта хирмонига бир чимдим бўлса-да, ҳисса қўшганимизданми, ҳар ҳолда ҳаммамиз хурсанд эдик.


00:13 / 15.11.2016\nМарокашда бўлиб ўтаётган иқлим бўйича саммитда ташкилот глобал ҳаво ҳарорати саноатлашиш давригача бўлган даражадан 1,2 фоизга ошгани ва ўзининг энг катта кўрсаткичини янгилагани ҳақида айтилган ҳисоботни тақдим қилди.\nТаъкидланишича, ҳароратнинг 1,5 фоизга ўсиши ўтган йили Парижда тузилган иқлим бўйича келишувда ҳарорат ошишининг юқори чегараси қилиб белгиланган.\nШу тариқа, 2016 йил нафақат энг иссиқ йил бўлади, балки кетма-кет учинчи йил максимал кўрсаткич қайд қилинади. Бу эса тарихдаги энг иссиқ 17 та йилдан 16 таси 21-асрга тўғри келишини англатади.\nМарокаш метеорологлар энг иссиқ йил


Qalampir.uz - Бирни кўриб фикр қил, бирни кўриб шукр! Ёхуд Эрматов ва Уткин атрофидаги воқеалар ҳақида\n10:52, 26.06.2018 Спорт\nУткин мисолида футбол шарҳловчиси бетараф бўлиши шарт қабилидаги тушунча йўқолиб бораётганинга ишонч ҳосил қилдик.\nЖЧ-2018 гуруҳ босқичи 2-тури доирасидаги Аргентина - Хорватия ўйини кутилганидек, ўта юқори суръат остида, анча асабий руҳда ўтди. Хорхе Сампаоли шогирдлари тўпни кўпроқ назорат қилиб, комбинацион ҳужумлар ташкил қилган бўлсалар, хорватлар уларни тезкор қарши юришлар билан роса қийнашди.\nТанаффусга қадар ҳисобдаги тенглик сақланиб турди, иккинчи бўлимда эса бизга ОЧЛ орқали таниш мураббий - Златко Далич шогирдлари Лионель Месси ва унинг шерикларини шунчаки, “тиз чўктиришди”. Йўқ, ҳозир кўпчилик томоша қилган учрашувни атрофлича шарҳламоқчи эмасмиз, албатта. Шунчаки, ҳамюртимиз Равшан Эрматовнинг моҳирона ҳакамлиги ва бу борада юзага келган муносабатларга бирров тўхталиб ўтишни лозим топдик. Етакчи реферимиз бутун баҳс давомида назоратни қўлдан чиқармай, ўйин суръати тушмаслигини таъминлади, дея ёзади “InterFutbol.uz” нашри.\nХусусан, кўрсатилган 7 та сариқ карточка қандай асосга эгалигини футболчиларга тушунтириб ҳам берди, вазият тақозосига кўра. Шунга мувофиқ, ҳар икки жамоа вакиллари ҳакамликка нисбатан жиддий эътирозлар билдиришмади. Бироқ ҳаммаси Лионель Месси ва Аргентина термасига мухлислик қилган россиялик шарҳловчи Василий Уткин томонидан айтилган номақбул (нопрофессионал) мулоҳазалардан сўнг бошланди.\nКейинроқ Уткин ўйламай ёзган фикрини юмшатиш учун яна бир “твит” қолдирди: “Мана, Равшан Эрматов, бўларкан-ку. Ақлни ишлатиш ҳеч қачон кеч эмас. Кечирилди, бинго!!” Учрашувнинг эртаси куни Уткин номақбул фикрларини барча мухлислар ҳам ҳакамларни ҳақорат қилишлари, бу табиий ҳол эканлиги билан изоҳлади.\nЯъни Эрматовни ҳимоя қилганларга оддий жавоб берди: “Менинг ишқибозлик қилишимга халал берманглар”. Табиийки, мухлислар Уткиннинг нохолис ёндашувига жиддий эътироз билдириб, ундан узр сўрашни талаб қилдилар. Таъкидлаш жоиз, шарҳловчи “Твиттер”да минглаб ҳақоратлар остида қолди ва унга салбий муносабатлар тинимсиз давом этди.\n“Ҳурматли ўзбек мухлислари! Сизларнинг ҳақоратларингизни қабул қилиш ва саволларингизга жавоб бериш учун соат 11:40 ёки бир неча дақиқадан сўнг махсус “инста”да жонли эфирга чиқаман. Ура”, деб ёзди Уткин.\nЛавҳа № 3. “Инстаграм”даги дебат. Василий Уткин “Телеграм” канали орқали мухлисларга мурожаат қилди:\nМен ... (...), ..., ювиндихонадан топилган, оиламнинг шармандаси, мол, тўнғиз ва ҳоказоман. Ўз ҳақоратингизни “Инстаграм” директи (бошқаруви)га ёзиб қолдиринг, энг яхшисини танлаб, алоҳида эълон қиламан.\nЧунки мухлиссиз. Чунки қизиққонсиз. Мен ҳам сиз кабиман. Мен ҳам сиз каби кимнидир ёмонлашим ва сўкишим мумкин, ҳаттоки, энг муносиб инсонларни ҳам.\nЧин юракдан, ғазабда. Омадни жиловлаш учун ёки шунчаки. Равшан Эрматов ажойиб ҳакам. Ҳакамни сўкмаган мухлиснинг ўзи йўқ. Ҳақоратланманган ҳакам ҳам йўқ. Равшан Эрматов ажойиб ҳакам, аммо у - ҳакам. У билан бошқа ҳакамлар сингари воқеа кузатиляпти.\nЎзбек халқи, ўзбек футболи, ўзбек палови ва умуман, Ўзбекистонга ёмонлигим йўқ. Мен ҳам сиз каби мухлислик қилиш, ақлдан озиш ва омадни жиловлашга ҳақлиман. Агар буни тушунмасангиз, мухлис эмассиз. Ёки ўзингизга ташқаридан назар солишни билмайсиз. Яхши ва фойдали ишларни бажаришда Равшан Эрматовга, унинг оиласига, яқинларига, дўстлари ва ватандошларига ўзлари ишонган Аллоҳ ёрдам берсин. 1000 йил яшасин ва ҳеч қачон томоғи оғриб, йўталмасин.\nЛавҳа № 4. “Мени кечиринг, Равшан ака!”. Уткин якунда “Инстаграм” орқали Равшан Эрматовдан узр сўради. У ўз саҳифасига ҳамюртимиз суратини жойлади ва қуйидагиларни ёзди:\nҲамюртимиз бригадаси кеча тунда ЖЧ гуруҳ босқичи 3-туридан ўрин олган Испания - Марокаш ўйинини бошқарди. Буниси Эрматов учун ЖЧ ҳисобидан 11-учрашув бўлди. Шу тариқа футболимиз фахри ЖЧга боғлиқ статистикасини яна 1 та ўйинга бойитиб, бу борада ўзи ўрнатган рекордни янгилади. ЖЧдаги дебютини 2010 йили нишонлаган Эрматов ЖАР мундиалида ишлаган энг ёш рефери бўлганди. Шунга қарамай, ФИФА унга тўлиқ ишонч билдириб, 5та учрашувни топширганди. Муҳими, лайнсменлар - қирғизистонлик Баҳодир Қўчқоров ва Рафаэль Ильясов ёрдамига таяниб ишлаган ҳамюртимиз жиддий хатоларга йўл қўймай, барча ўйинларни юқори савияда бошқарганди.\nТеглар:Равшан Эрматов Василий Уткин\n14:48, 30.01.2019 3 026\nЁш футболчиларга ота-ўғил Эрматов ва Абдураимовлар мастер-класс ўтиб берди\n20:15, 23.10.2018 1 492\n16:40, 05.07.2018 3 422\n11:25, 05.07.2018 15 090\n10:24, 05.07.2018 7 162


Рио-2016. Муроджон Аҳмадалиев қозоғистонлик боксчини енгиб, чорак финалга йўл олди\n02:48 / 15.08.2016\nРио-2016 Олимпиадасининг бокс бўйича мусобақалари доирасида 56 килограммгача бўлган спортчилар ўртасида нимчорак финал баҳслари ўтказилди.\nЎзбекистон терма жамоасининг бу вазн тоифасидаги вакили Муроджон Аҳмадалиев биринчи босқичдан озод этилганди. Иккинчи босқичда эса унга қозоғистонлик кучли боксчи Қайрат Ералиев тўқнаш келди.\nУшбу боксчиларнинг ўтган йили Қатарда ўтган ЖЧдаги жангида Аҳмадалиев ғалаба қозонганди. Шу боис, қозоқ боксчиси реванш мақсадида рингга кўтарилганди.\nИкки боксчи ҳам ҳужумкор услубда ҳаракат қилиб, боксчилар кетма-кет зарбаларни қабул қилишга мажбур бўлишди. Дастлабки 2 раунд давомида Аҳмадалиевнинг зарбалари салмоқлироқ ва аниқроқ бўлди. Ералиев икки бўлим сўнгида нокдаунга тушишга ҳам бир бахя қолди. Натижада Аҳмадалиев 2 раунддан кейин амалда жанг тақдирини ҳал қилиб қўйди — 20:18, 20:18, 20:18.\nУчинчи бўлимда Қайрат вазиятни ўзгартиришга ҳаракат қилди. Кўпроқ зарба беришга интилди. У сўнгги раундда устун бўлди, аммо жанг Муроджон Аҳмадалиевнинг ғалабаси билан якунланди — 29:28, 29:28, 29:28.\nЎзбекистонлик боксчи чорак финалда аргентиналик Алберто Мерианга қарши рингга чиқади. Ушбу жанг 16 август куни бўлиб ўтади.


Беш нафар судья янги муддатга тайинланди\n7 Июнь 2021 10:37 2884 Чоп этиш\nКуни кеча Судьялар олий кенгашининг навбатдаги мажлиси бўлиб ўтди. Қатор оммавий ахборот воситалари вакиллари кузатувчи сифатида иштирок этган йиғилишда бир қанча масалалар кўриб чиқилиб, тегишли қарорлар қабул қилинди.\nХусусан, ваколат муддати якунига етти нафар судьяни навбатдаги ўн йиллик муддатга тайинлашга оид масала муҳокамаси якунида беш нафарига ишонч билдирилди, икки нафарини янги муддатга тайинлаш мақсадга мувофиқ эмас, деб топилди. Вилоят даражасидаги суднинг судьялиги муқобиллик асосида кўрсатилган номзодларнинг бири танланиб, уни ваколат муддати даврига қайта тайинлаш ҳам маъқул кўрилди.\nБундан ташқари одил судловни амалга ошириш чоғида қонунчиликни бузгани ва суд ишини ташкиллаштиришда бепарволиги учун уч нафар судьяни интизомий жавобгарликка тортишга розилик берилди. Шунингдек, қўшма мажлисда икки нафар судьянинг ваколатини муддатидан илгари тугатиш тўғрисида ҳам қарор қабул қилинди. Яъниким, уларнинг бири “Судьялар одоб-ахлоқ кодекси” талабларини қўпол равишда бузгани, яна бири ўз аризасига кўра вазифасидан озод этилди.\nТизимидаги янги тайинловлар қуйидагича кўриниш олди:\nҚамбарова Сарвиноз Низомовна - судьялик лавозимида бўлишнинг навбатдаги ўн йиллик муддатига Бухоро вилоят судининг фуқаролик ишлари бўйича судьяси лавозимига;\nРасулов Нодиржон Ғаппорович - судьялик лавозимида бўлишнинг навбатдаги ўн йиллик муддатига Навоий вилоят судининг фуқаролик ишлари бўйича судьяси лавозимига;\nҚосимов Раҳимжон Одилович – судьялик лавозимида бўлишнинг навбатдаги ўн йиллик муддатига Фарғона вилоят судининг фуқаролик ишлари бўйича судьяси лавозимига тайинланди.\nСудьялик лавозимида бўлшининг навбатдаги ўн йиллик муддатига тайинланган икки номзод - Ражабов Нодиржон Тусунболтаевич шу муддатнинг беш йилини Самарқанд туман суди раиси, Жумаев Диёр Базорович эса Термиз туманлараро иқтисодий судининг раиси сифатида фаолият кўрсатади.\nМуқобиллик асосидаги танловдан муваффақиятли ўтган жиноят ишлари бўйича Амударё туман судининг раиси Давлетмуратов Султанмурат Рустемовични Қорақалпоғистон Республикаси судининг жиноят ишлари бўйича судьяси лавозимига ваколат муддати даврига қайта тайинлаш учун Жўқори Кенгесга тақдимнома киритилди.


Шавкат Мирзиёев Туркияга жўнаб кетди — Review.uz\nШавкат Мирзиёев Туркий тилли давлатлар ҳамкорлик кенгашининг саккизинчи саммитида иштирок этиш учун Туркиянинг Истанбул шаҳрига жўнаб кетди. Давлат раҳбари ташриф доирасида қатор икки томонлама учрашувлар ҳам ўтказади.\nБугун, 11 ноябрь куни Шавкат Мирзиёев Туркий тилли давлатлар ҳамкорлик кенгашининг саккизинчи саммитида иштирок этиш учун Туркиянинг Истанбул шаҳрига жўнаб кетди. Бу ҳақда президент матбуот хизмати хабар берди.\nМаълум қилинишича, саммитда Кенгаш доирасидаги кўп томонлама муносабатларни мустаҳкамлаш, савдо, инвестиция, «яшил» иқтисодиёт, рақамли технологиялар, транспорт ва маданий-гуманитар соҳалардаги алоқаларни ривожлантириш масалалари муҳокама қилиниши режалаштирилган.\nМулоқот якунида кўп томонлама ҳамкорлик самарадорлигини оширишга қаратилган ҳужжатлар қабул қилиниши кўзда тутилган.\nДавлат раҳбари ташриф доирасида қатор икки томонлама учрашувлар ҳам ўтказади.